Saman fitnah, Da’i Syed tuntut permohonan maaf
Oleh NURFARHANA MOHAMED

25 November 2020, 11:42 pm
KUALA LUMPUR – Pendakwah muda, Da’i Syed akan mengambil tindakan undang-undang terhadap pengguna Twitter yang memfitnahnya merogol seorang gadis.
Menurut Syed atau nama sebenarnya Syed Shah Iqmal Syed Mohammad Shaiful Syed Jamalullail, dia dan peguamnya telah berbincang untuk membuat tuntutan saman fitnah terhadap pihak yang bertanggungjawab atas penyebaran berita palsu berkenaan.
“Saya telah berbincang dengan pasukan peguam saya untuk mempertimbangkan beberapa tindakan undang-undang yang boleh diambil terhadap individu-individu yang tidak bertanggungjawab.
“Ini termasuklah tuntutan saman fitnah bagi mendapatkan ganti rugi berbentuk wang ringgit terhadap kerosakan ke atas imej dan reputasi saya sebagai figura awam.
“Perbincangan telah memasuki fasa akhir dan peguam saya telah memulakan tugas-tugas menyiapkan draf kertas kausa dan pengumpulan maklumat,” katanya dalam satu kenyataan.
Dalam pada itu, Syed, 25 turut menuntut pengguna Twitter yang membuat tuduhan berunsur fitnah tersebut untuk segera memadam semua kenyataan yang telah dibuat selain permohonan maaf secara bertulis kepadanya.

“Saya menuntut supaya pengguna-pengguna akaun Twitter yang berkenaan untuk memadam segala kenyataan bersifat fitnah yang telah dibuat, ditokok tambah, disebar dan ditujukan kepada saya sama ada secara langsung ataupun tidak langsung dengan kadar segera.
“Permohonan maaf secara bertulis kepada saya juga perlu dilakukan bagi membetulkan keadaan. Permohonan maaf ini kemudiannya perlu disebarkan dengan cara sama fitnah ke atas saya disebarkan.
“Sebarang kedegilan oleh mana-mana pengguna akaun Twitter yang berkenaan untuk melakukan seperti yang dituntut, akan saya terima sebagai pelawaan bagi memulakan tindakan saman fitnah di mahkamah terhadap mereka,” ujarnya.
Semalam, tular dalam laman sosial Twitter apabila seorang pengguna akaun @ainunnnajwa mendakwa rakan baiknya mengalami trauma selepas menjadi mangsa rogol pendakwah muda itu.
Kesal dengan tuduhan terbabit, Syed telah membuat laporan polis di Balai Polis Mutiara Damansara, Petaling Jaya, Selangor bagi membersihkan nama baiknya selain melindungi diri daripada dakwaan tidak berasas sebegitu. – K! ONLINE


MMC catat untung RM367 juta
Oleh KOSMO!

25 November 2020, 10:01 pm
KUALA LUMPUR – MMC Corporation Bhd. (MMC) mencatat Keuntungan Sebelum Zakat dan Cukai (PBZT) sebanyak RM367 juta bagi tempoh sembilan bulan tahun kewangan 2020 berbanding RM341 juta bagi tempoh yang sama tahun sebelumnya.
Menurut Pengarah Urusan Kumpulan, Datuk Seri Che Khalib Mohamad Noh dalam kenyataan yang dikeluarkan di sini, peningkatan tersebut disumbangkan oleh pertambahan volum di Pelabuhan Tanjung Pelepas dan penjanaan hasil daripada pelupusan aset di Johor Port Bhd.
Selain itu, ia disumbangkan daripada kenaikan saham syarikat sekutu Malakoff Corporation Bhd. dan kos pembiayaan yang rendah.
Bagaimanapun, ini dapat diimbangi daripada sumbangan rendah daripada projek Klang Valley Mass Rapid Transit Sungai Buloh-Serdang-Putrajaya Line (KVMRT-SSP Line) dan Northport (Malaysia) Bhd (Northport).
Selain itu, ia disumbangkan daripada pengurangan jumlah penumpang dan kargo di Senai Airport Terminal Services Sdn. Bhd.
Bagi tahun kewangan berakhir 30 September 2020, Kumpulan mencatat hasil sebanyak RM3.20 billion berbanding RM3.62 bilion tenpoh yang sama tahun sebelumnya.

Penurunan ini disebabkan oleh pengurangan progres kerja daripada KVMRT-SSP Line, jumlah penumpang dan kargo yang rendah di Senai International Airport serta jumlah volum rendah yang dikendalikan di Northport dan Penang Port Sdn. Bhd.
Che Khalib menerangkan, segmen pelabuhan dan logistik mencatat hasil yang rendah sebanyak RM2.33 bilion berbanding RM2.36 bilion tahun sebelumnya.


TM catat prestasi kukuh suku ketiga
Oleh KOSMO!

25 November 2020, 9:50 pm
PETALING JAYA – Telekom Malaysia Bhd. (TM) merekodkan prestasi kukuh pada suku ketiga (S3) bagi tahun kewangan berakhir 30 September 2020, dengan pertumbuhan hasil sebanyak 3.8 peratus kepada RM2.69 bilion berbanding RM2.59 bilion pada suku sebelumnya.
Keuntungan selepas cukai dan kepentingan tanpa kawalan (PATAMI) naik 19.9 peratus kepada RM329.5 juta berbanding RM274.7 juta suku kedua 2020.
Perolehan sebelum faedah dan cukai (EBIT) meningkat tujuh peratus kepada RM456.2 juta berbanding RM426.3 juta.
Jumlah perbelanjaan modal bagi S3 2020 adalah 14.9 peratus daripada hasil atau RM400 juta, dengan 50 peratus daripadanya dibelanjakan untuk akses rangkaian, 17 peratus untuk rangkaian teras dan baki 33 peratus untuk sistem sokongan.
Ketua Pegawai Eksekutif Kumpulan TM, Imri Mokhtar berkata, usaha pengoptimuman kos TM terus memberikan hasil dengan EBIT yang baik dan PATAMI yang kukuh.
“Kami menyaksikan unifi memperoleh momentum dengan mencatatkan pertumbuhan 6.3 peratus kepada 1.65 juta pelanggan yang mana pelanggan jalur lebar kami kini berjumlah 2.26 juta.
“Kumpulan turut mencatatkan penembusan konvergens (dengan tiga perkhidmatan atau lebih) tertinggi dalam isi rumah TM sejak 2018 pada kadar 58 peratus, apabila semakin ramai rakyat mengamalkan kehidupan-bekerja secara digital dalam norma baharu ini,” katanya dalam satu kenyataan yang dikeluarkan.

Menurut TM, pihaknya kekal komited dalam meningkatkan capaian sambungan menerusi Jalinan Digital Negara (Jendela) dan memacu ekonomi digital dengan kolaborasi bersama Malaysia Digital Economy Corporation (MDEC) yang diumumkan baru-baru ini.
“Rangkaian TM kekal stabil sepanjang Perintah Kawalan Pergerakan Bersyarat hasil pengoptimuman rangkaian berterusan, biarpun dengan peningkatan penggunaan trafik antara 30 peratus hingga 50 peratus bergantung kepada waktu puncak dari Mac hingga November lalu.
“Ini berikutan lebih ramai rakyat Malaysia bekerja dari rumah,” katanya.


Kluster Teratai tidak babit komuniti
Oleh SITI A'ISYAH SUKAIMI

25 November 2020, 9:38 pm
PUTRAJAYA – Sehingga kini tiada jangkitan Covid-19 dalam komuniti yang ditemui pihak Kementerian Kesihatan (KKM) melibatkan Kluster Teratai.
Ketua Pengarah Kesihatan, Tan Sri Dr. Noor Hisham Abdullah berkata, jangkitan berkaitan kluster tersebut membabitkan pekerja tempatan dan warga asing seterusnya ia menjangkiti ahli keluarga mereka yang lain.
“Contohnya 164 pekerja tempatan tinggal di Selangor dan Kuala Lumpur, mereka pulang (dari kilang) dan menjangkiti kira-kira 70 individu ahli keluarga mereka tetapi kita tidak menemui lagi jangkitan dalam komuniti.
“Selain itu, pada awalnya dianggarkan kira-kira 13,000 pekerja yang bekerja di kilang tersebut dan anggaran sebenar mendapati, ia melibatkan seramai 11,215 pekerja.
“Justeru saringan telah dijalankan terhadap 6,506 individu dan daripada jumlah itu, seramai 4,063 positif Covid-19,” katanya pada sidang akhbar di sini hari ini.
Beliau berkata, arahan penutupan kilang telah dibuat membabitkan 20 kilang manakala, lapan lagi kilang akan ditutup secara berperingkat.

“Walaupun kilang berkenaan ditutup, jentera masih beroperasi untuk mengelakkan kerosakan sekiranya diberhentikan,” katanya.
Ujarnya lagi, kebenaran bagi pengoperasian jentera tersebut adalah pada kadar yang minimum.
Sebelum ini, Kluster Teratai dikesan pada 7 November lalu yang melibatkan pekerja kilang Top Glove. -K!ONLINE


Jawatan kuasa khas nilai permohonan memendekkan kuarantin
Oleh SITI A'ISYAH SUKAIMI

25 November 2020, 9:20 pm
PUTRAJAYA – Permohonan memendekkan tempoh kuarantin pengunjung yang tiba dari Sabah akan dinilai oleh jawatankuasa khas sebelum kebenaran tersebut diberikan.
Ketua Pengarah Kesihatan, Tan Sri Dr. Noor Hisham Abdullah berkata, jawatankuasa tersebut akan melihat sebab dan alasan yang diberikan selain penilaian risiko terhadap pemohon tersebut.
“Secara umumnya tempoh kuarantin 14 hari tetapi kalau ada permohonan, jawatankuasa akan melihat dan mempertimbangkannya iaitu kita akan berbincang dan melihat penilaian risiko dari segi kesihatan pemohon.
“Justeru, ujian kali kedua yang sepatutnya dibuat pada hari ke-13 akan diawalkan misalnya pada hari ke-11 atau 12. Kalau keputusannya negatif dan tiada bergejala serta pemohon tiada risiko terdedah dengan kes positif, ia boleh dipertimbangkan untuk menggunakan Seksyen 15(1) Akta 342,” katanya pada sidang akbar di sini hari ini.
Dalam pada itu, beliau berkata, situasi pandemik Covid-19 di Sabah kini dilihat semakin berkurangan dari segi kes positif harian berbanding kemuncak bermula 20 September hingga awal Oktober lalu.
“Kes positif di negeri itu semakin stabil dengan sejak beberapa hari kebelakangan ini melaporkan kes positif kurang daripada 300 kes sekali gus ini perkembangan positif.

“Bagaimanapun, saringan kepada pengunjung yang tiba dari Sabah masih dijalankan sehingga kini,” katanya.
Mengulas lanjut, Noor Hisham berkata, kes di zon merah seperti Selangor dan Negeri Sembilan kini lebih tinggi dari negeri Sabah namun, mereka yang mahu merentas negeri tidak menjalani ujian saringan.
“Sepatutnya ujian saringan dan kuarantin dikenakan jadi, kita merasakan mungkin kena lihat semula bagaimana kaedah di negeri Sabah.
“Mereka yang keluar dari Sabah dan mahu ke Labuan dan Sarawak atau Semenanjung perlu disaring dan kuarantin tetapi di Semenanjung bagi negeri kes tertinggi tidak disaring dan dikuarantin jika merentas negeri.,” katanya. -K! ONLINE


37 terbunuh dalam nahas bas dan lori
Oleh KOSMO!

25 November 2020, 10:59 pm
SAO PAULO, Brazil – Sekurang-kurangnya 37 orang terbunuh manakala 15 lagi cedera dalam satu kemalangan membabitkan sebuah bas dan lori di tenggara Brazil, kata polis hari ini.
Bas yang membawa pekerja kilang tekstil itu bertembung dengan lori berkenaan di sebuah lebuh raya berdekatan bandar Taguai, di negeri Sao Paulo. – AFP


Polis, AADK gempur lokasi urus niaga dadah
Oleh MOHD SYALMIZI HAMID

25 November 2020, 9:17 pm
SEBERANG PERAI – Seramai 12 lelaki dipercayai penagih dadah ditahan dalam serbuan di beberapa lokasi di Kuala Muda, Kepala Batas di sini hari ini.
Dalam Ops Tapis Khas selama tujuh jam berakhir pada pukul 5 petang itu, mereka yang ditahan berusia dalam lingkungan 20-an hingga 50-an.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, operasi itu berjaya melumpuhkan aktiviti penyalahgunaan dadah di kawasan itu yang dikatakan tempat menjual dadah secara terang-terangan.
“Kita turut merampas dadah jenis heroin.
“Dalam serbuan itu, seramai 10 individu didapati positif dadah serta dua lagi ditahan kerana kesalahan masing-masing atas kesalahan mengedar dan memiliki dadah,” katanya.
Operasi itu turut dibantu Agensi Antidadah Kebangsaan (AADK) Daerah Seberang Perai Utara.

Menurutnya, sepuluh tangkapan diserahkan kepada AADK bagi siasatan mengikut Seksyen 3(1) Akta Penagih Dadah 1983, manakalala bakinya akan direman bagi membantu siasatan mengikut Seksyen 39 A(1) dan Seksyen 12(2) Akta Dadah Berbahaya 1952. – K! ONLINE


UM antara 10 universiti terbaik di Asia
Oleh MOHD. HUSNI MOHD. NOOR

25 November 2020, 9:08 pm
PUTRAJAYA – Universiti tertua di Malaysia, Universiti Malaysia (UM) berada dalam senarai 10 universiti terbaik di Asia berdasarkan laporan oleh Quacquarelli Symonds (QS) World
University Rankings: Asia 2021.
Laporan itu menyebut UM berada kedudukan kesembilan berbanding kedudukan ke-13 pada penarafan tahun sebelumnya.
Selain itu, buat pertama kalinya, 10 buah universiti tempatan termasuk UM serta enam buah Universiti Awam lain dan tiga buah Universiti Swasta turut tersenarai dalam kelompok 110 universiti terbaik Asia.
Berdasarkan laporan itu, Universiti Putra Malaysia berada pada kedudukan ke-28, Universiti Sains Malaysia (34), Universiti Kebangsaan Malaysia (ke-35), Universiti Teknologi Malaysia (39).
Sementara itu, Universiti Teknologi PETRONAS berada pada kedudukan ke-70, Universiti Taylor’s (89), Universiti UCSI (105), Universiti Utara Malaysia (107) dan Universiti Teknologi MARA (108).
Menteri Pengajian Tinggi Datuk Seri Dr Noraini Ahmad berkata, ia kejayaan terbaik negara setakat ini dan membuktikan bahawa hala tuju pendidikan tinggi negara berada di atas landasan yang betul.

Beliau berkata, kejayaan itu menunjukkan peningkatan kualiti dan kecemerlangan institusi pendidikan tinggi tempatan dalam tempoh yang singkat.
“Kejayaan ini juga secara tidak langsung akan terus menempatkan Malaysia sebagai hab pendidikan tinggi di rantau Asia ini dan juga dapat membantu institusi dalam menjalinkan kerjasama dengan penyelidik terkemuka dunia.
“UM juga telah berjaya mengatasi Shanghai Jiao Tong University yang menduduki tempat-10 dalam penarafan tahun ini,” katanya dalam kenyataan akhbar hari ini.
Katanya, Shang Jiao Tong University adalah universiti terkemuka yang memperkenalkan Academic Ranking of World Universities atau lebih dikenali Sebagai Shanghai Jiao Tong University Rankings yang menilai kekuatan penyelidikan universiti di seluruh dunia.
Noraini berkata, bagi siri penarafan kali ini, 35 buah universiti tempatan telah tersenarai dengan
pertambahan enam buah universiti baharu berbanding dengan 29 buah universiti yang
tersenarai pada tahun lalu.
Menurutnya, 24 buah universiti telah berjaya memperbaiki kedudukan berbanding tahun lepas, tiga buah universiti mengekalkan kedudukan dan dua buah universiti jatuh dari kedudukan tahun lalu.
“Berdasarkan laporan itu, Malaysia antara negara yang menunjukkan peningkatan terbaik di dalam penarafan kali ini,” katanya. -K! ONLINE


Polis berkas lelaki rempuh pagar pejabat Canselor Jerman
Oleh KOSMO!

25 November 2020, 8:19 pm
BERLIN – Polis Jerman menahan seorang lelaki yang didakwa merempuh pagar pejabat Canselor Jerman di Berlin hari ini.
Jurucakap polis berkata, tindakan lelaki tersebut dipercayai tanda protes terhadap pemanasan global.
“Kereta tersebut terhenti di pagar berkenaan. Kami sedang menyiasat sama ada suspek berniat untuk merempuh pagar tersebut atau tidak,” katanya.
Selain itu, terdapat beberapa perkataan diconteng pada sisi kereta tersebut termasuk ‘hentikan politik globalisasi’, ‘anda telah merosakkan kanak-kanak dan membunuh orang tua’.
Kereta yang kelihatan tidak mengalami sebarang kerosakan itu menyentuh pagar besi dilengkapi binaan konkrit sebagai langkah keselamatan tambahan menghalang kenderaan asing merempuh masuk ke dalam kawasan pejabat Canselor Angela Merkel berkenaan.
Sementara itu, media Jerman melaporkan kenderaan yang sama didakwa pernah merempuh kawalan keselamatan pada 2014 sebagai tanda protes pemanasan global.

Kereta tersebut turut diconteng dengan perkataan ‘hentikan perubahan iklim yang membunuh manusia’.
Seorang lelaki berusia 48 tahun turut ditahan selepas insiden berkenaan. – AFP


Syed Saddiq kunjungi Najib
Oleh ZULKIFLI MANZOR

25 November 2020, 8:18 pm
PETALING JAYA – Bekas Ketua Angkatan Bersatu Anak Muda (Armada), Syed Saddiq Syed Abdul Rahman mengunjungi kediaman bekas Perdana Menteri, Datuk Seri Najib Tun Razak hari ini untuk berbincang tentang isu semasa.
Syed Saddiq yang juga Ahli Parlimen Muar dan Pengasas Parti MUDA berkata, perbincangan beliau dengan Ahli Parlimen dari mana-mana parti adalah sebahagian daripada tugas politik.
“Ketepikan ego politik dan cari jalan terbaik untuk negara,” katanya dalam satu hantaran di Instagram hari ini.
Najib pula di akaun Facebook beliau sekadar memaklumkan beliau menerima tetamu hari ini bagi bertukar pandangan, perbincangan dan nasihat.
Kunjungan Syed Saddiq ke rumah Najib itu menimbulkan pelbagai tanda tanya kerana bekas Ketua Armada itu antara yang lantang mengkritik Najib sebelum Pilihan Raya Umum Ke-14. – K! ONLINE


Ibu model Belanda fail saman Ketua Polis Negara, kerajaan
Oleh NUZULSHAM SHAMSUDDIN

25 November 2020, 8:00 pm
KUALA LUMPUR – Ibu kepada model Belanda, Ivana Esther Robert Smit yang maut selepas terjatuh dari kondominium tiga tahun lalu, memfailkan saman terhadap Ketua Polis Negara dan tiga yang lain kerana didakwa gagal menjalankan siasatan terhadap kes kematian anaknya.
Christina Carolina Gerarda Johanna Verstappen, 56, selaku plaintif memfailkan saman itu melalui Tetuan S.N Nair & Partners di Mahkamah Tinggi di sini semalam dengan menamakan Ketua Polis Negara sebagai defendan pertama dan Pegawai Penyiasat Asisten Superitendan Faizal Abdullah, Menteri Dalam Negeri, serta Kerajaan Malaysia masing-masing sebagai defendan kedua hingga keempat.
Melalui semakan mahkamah, pengurus kes selanjutnya ditetapkan pada Jumaat ini di hadapan Timbalan Pendaftar Maslinda Selamat.
Dalam pernyataan tuntutan itu, plaintif berkata Ivana ditemui mati pada 7 Disember 2017 ketika berusia 18 tahun di balkoni salah satu unit yang Kondominium Cap Square Residensi Kuala Lumpur.
Plaintif yang ketika itu berada di Belanda telah dimaklumkan tentang kematian anaknya yang kemudian telah ke negara ini dalam keadaan segera bagi pengesahan mayat di Hospital Kuala Lumpur (HKL).
Setibanya di negara ini, pada 9 Disember 2017 plaintif telah diberitahu bahawa anaknya mati kerana bunuh diri yang kemudian satu kertas siasatan dibuka melalui kematian mengejut (SDR).

Kata plaintif ketika itu, dia tidak dapat menerima keputusan tersebut yang secara asasnya amat sukar dipercayai selain terkejut pihak polis kertas siasatan dibuka di bawah SDR dan menganggap keputusan terhadap kematian anaknya itu dalam keadaan tergesa-gesa.
Plaintif berkata, ekoran kematian anaknya itu, pada 8 Ogos 2018 satu inkues telah dimulakan di hadapan Hakim Koroner di Mahkamah Kuala Lumpur dan seramai 22 orang saksi telah dipanggil memberi keterangan.
Bagaimanapun pada 8 Mac 2019 Hakim Mahkamah Koroner telah membuat keputusan bahawa kematian anaknya itu adalah satu nahas (misadventure).
Tidak puas hati dengan keputusan itu plaintif telah memfailkan rayuan ke Mahkamah Tinggi namun Hakim Collin Lawrence Sequerah pada 22 November 2019 telah mengetepikan keputusan Mahkamah Koroner dan telah mengarahkan Pejabat Peguam Negara memerintahkan polis melakukan siasatan semula terhadap kes itu.
Selepas arahan tersebut dikeluarkan, plaintif mendapati, defendan kedua (ASP Faizal Abdullah) masih menjadi sebahagian daripada pasukan penyiasatan walaupun terdapat banyak isu ditimbulkan berhubung pegawai polis itu sewaktu inkues.
Pasukan penyiasat yang ditubuhkan pada 27 November 2019 itu didakwa bersifat malas dan berhibernasi walaupun pihak berkuasa Belanda telah memberi peringatan mengenai siasatan itu.
Selepas didesak beberapa kali, sekitar Oktober 2020, barulah defendan kedua meminta salinan laporan-laporan bedah siasat, gambar tempat kejadian dan lain-lain dokumen berkaitan kes itu daripada Pejabat Pendakwa Belanda dan Polis Belanda sedangkan dokumen-dokumen itu sepatutnya berada dalam salinan defendan kedua tersebut.
Ujar plaintif, tindakan itu menunjukkan sikap defendan-defendan yang tidak bertanggungjawab, memusnahkan harapan keluarga mangsa dan telah gagal menjalankan tanggungjawab statutori antaranya gagal menjalankan siasatan dan menangkap dua individu iaitu Alexander William Johnson dan Lunara Almazkyzy  dan mengklasifikasikan semula siasatan dengan kemungkinan kesalahan lain termasuk pembunuhan.
Dakwa plaintif, defendan-defendan secara jelas melanggar Operasi standard Prosedur (SOP) dalam penyiasatan termasuk membuat kesimpulan yang pra-matang dalam siasatan kes kematian tersebut selain tidak membuka siasatan termasuk dari sudut jenayah.
Justeru plaintif, menuntut defendan-defendan membayar ganti rugi Am, teruk serta deklarasi bahawa defendan telah gagal menjalankan tugas selain perintah mandamus (memaksa) defendan kedua dikeluarkan daripada pasukan penyiasat termasuk mengisukan waran tangkap dan mengektradasi Alexender dan Lunara ke negara ini sehingga kes selesai. -K! ONLINE


Agong, Permaisuri zahir ucapan takziah
Oleh MOHD RASDAN AHMAD

25 November 2020, 7:01 pm
PETALING JAYA – Seri Paduka Baginda Yang di-Pertuan Agong dan Raja Permaisuri Agong menzahirkan ucapan takziah kepada seluruh keluarga anggota Pasukan Gerakan Am, Koperal Baharuddin Ramli, yang telah meninggal dunia ketika bertugas di pos sempadan Malaysia-Thailand pada awal pagi semalam.
Seri Paduka Baginda berdua turut menzahirkan rasa sedih dengan pemergian Koperal Baharuddin dan berharap agar seluruh keluarga mendiang sabar dan tabah menghadapi dugaan dan suasana pilu ini.
“Seri Paduka Baginda berdua amat menghargai khidmat bakti serta jasa mendiang kepada masyarakat dan negara.
“Seri Paduka Baginda berdua turut menyifatkan pemergian mendiang sebagai satu kehilangan yang besar buat Pasukan Gerakan Am dan negara,” jelas satu kenyataan yang dikeluarkan di laman Faceebook Istana Negara hari ini.
Terdahulu, mendiang Koperal Baharuddin, 54, maut akibat terkena tembakan ketika penugasan risikan dan kawalan keselamatan Op Benteng di sempadan Malaysia-Thailand. -K! ONLINE


Dua kumpulan penyeludup terlibat kejadian tembakan
Oleh NORLIDA AKMAR IDROS

25 November 2020, 7:49 pm
KANGAR – Polis mendedahkan dua kumpulan penyeludup terlibat dalam kejadian berbalas tembakan sehingga mengakibatkan seorang anggota Pasukan Gerakan Am (PGA) maut di sempadan Malaysia-Thailand di Padang Besar dekat sini semalam.
Ketua Polis Perlis, Datuk Surina Saad memberitahu, dua kumpulan itu masing-masing dianggotai enam dan tujuh lelaki Thailand yang dipercayai aktif menjalankan kegiatan penyeludupan daun ketum.
“Dua kumpulan ini dipercayai masuk secara bersama ke negara ini untuk mengambil bekalan daun ketum dan ubat batuk daripada pembekal untuk diseludup ke negara mereka.
“Kumpulan terdiri daripada tujuh ahli disyaki membawa senjata jenis senapang patah manakala kumpulan terdiri daripada enam ahli membawa senjata biasa seperti pisau,” katanya pada sidang akhbar di pejabatnya di Ibu Pejabat Polis Kontinjen (IPK) Perlis di sini hari ini.
Selain itu, kata beliau, hasil soal siasat ke atas suspek warga Thailand yang ditahan sebelum ini mengenal pasti enam rakan kumpulan termasuk tiga daripadanya yang cedera dan berada di negara jiran.
Kata beliau, polis akan terus memburu saki-baki penyeludup tersebut dengan bantuan polis Thailand.

“Tangkapan terbaharu melibatkan seorang lagi suspek warga Thailand berusia 27 tahun yang ditemui di kawasan gaung berhampiran lokasi kejadian kira-kira pukul 9 pagi tadi.
“Suspek yang tidak mengalami kecederaan dipercayai terjatuh dan bersembunyi di kawasan belukar tersebut sebelum berjaya dikesan anggota PGA,” ujarnya. – K! ONLINE


Kes positif kembali tiga angka
Oleh SITI A'ISYAH SUKAIMI

25 November 2020, 6:42 pm
PUTRAJAYA – Kes baharu Covid-19 hari ini kembali kepada tiga angka dengan 970 kes dilaporkan menjadikan jumlah kes positif di seluruh negara sebanyak 59,817 kes.
Pada masa sama, sebanyak 2,348 kes sembuh dicatatkan hari ini sekali gus tertinggi sejak pandemik tersebut melanda negara dan jumlah kumulatif kes sembuh Covid-19 sebanyak 46,501 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah baharu yang dilaporkan, 965 kes adalah penularan tempatan manakala lima kes import mendapat jangkitan dari luar negara.
“Terdapat empat kes kematian hari ini di Pulau Pinang, Sabah dan Labuan melibatkan kesemuanya wanita berusia antara 54 hingga 77 tahun.
“Pertambahan kes kematian berkaitan Covid-19 itu menjadikan jumlah kes kematian terkini di Malaysia sebanyak 345 kes,” katanya pada sidang akhbar di sini hari ini.
Beliau menambah, sebanyak 110 kes positif sedang dirawat di Unit Rawatan Rapi dengan 47 kes memerlukan bantuan pernafasan. -K!ONLINE


MOT kekal pendirian isu dasar kabotaj negara
Oleh MOHD. HUSNI MOHD. NOOR

25 November 2020, 6:47 pm
PUTRAJAYA – Kementerian Pengangkutan (MOT) mengulangi pendirian bahawa tindakan menarik balik pengecualian dasar kabotaj adalah bertujuan memelihara kepentingan industri perkapalan negara.
Menterinya, Datuk Seri, Wee Ka Siong berkata, keputusan itu bukan untuk menyekat mana-mana pihak termasuk syarikat atau kapal asing, jauh sekali menolak kemasukan pelaburan asing ke dalam negara seperti tuduhan dilemparkan oleh pembangkang.
Beliau berkata, sekiranya kapal tempatan tidak berupaya melakukan kerja-kerja pembaikan kerosakan kabel dasar laut, maka kapal-kapal asing dibenarkan untuk melakukan kerja tersebut.
“Saya telah memberi jaminan, sekiranya kapal tempatan tidak boleh melakukan kerja pembaikan atau berada terlalu jauh daripada tempat yang memerlukan kerja pembaikan, maka kerja tersebut akan diserahkan kepada kapal asing.
“Sudah tentu ada kapal tempatan yang berupaya melakukan kerja-kerja pembaikan kabel dasar laut, malah kepakaran mereka telahpun digunakan di luar negara seperti  Indonesia, Taiwan dan Jepun,” katanya dalam kenyataan di Facebook hari ini.
Kenyataan itu dikeluarkan selepas sesi dialog bersama syarikat gergasi teknologi iaitu Google, Facebook, Microsoft dan Malaysia Internet Exchange (MyIX) bagi memberikan pencerahan mengenai Dasar Kabotaj Negara. -K! ONLINE


Dua hotel di Seremban tempatkan pesakit Covid-19
Oleh ZAKKINA WATI AHMAD TARMIZI

25 November 2020, 6:59 pm
SEREMBAN- Kawalan terhadap pesakit Covid-19 dalam kalangan warga asing di Negeri Sembilan akan diperketatkan termasuk menempatkan mereka di dua buah hotel di bandar ini yang dijadikan sebagai pusat kuarantin khas.
Menteri Besar, Datuk Seri Aminuddin Harun berkata, sehingga kini, seramai 600 pekerja asing sedang dikuarantin di dua buah hotel berkenaan.
“Alhamdullilah, untuk kes pekerja kilang saya nampak ada perubahan yang baik dan kami menerima arahan menempatkan pekerja asing di kawasan perumahan, kini ia telah dibuat di peringkat kerajaan Persekutuan dan dibawa kepada kerajaan negeri, ia dalam peringkat untuk kita memuktamadkan.
“Buat masa ini, kes-kes pekerja kilang di tempatkan di hotel dan asrama mereka. Kalau serius, mereka dihantar ke hospital manakala bagi majikan yang mampu mereka telah meletakkan pekerja asing yang terlibat di dua buah hotel di Seremban manakala yang lain dikuarantin di rumah,” katanya.
Beliau berkata demikian dalam sidang akhbar selepas mempengerusikan Mesyuarat Mingguan Exco di Wisma Negeri dekat sini hari ini. -K! ONLINE


PKPD dikuatkuasakan di beberapa lokaliti
Oleh EDDY AQMAL MOHAMED HAMIDI

25 November 2020, 6:39 pm
PETALING JAYA – Beberapa lokaliti di Tuaran, Sabah dan Kulim, Kedah akan dikenakan Perintah Kawalan Pergerakan Diperketatkan (PKPD) berkuat kuasa selama 14 hari bermula 27 November sehingga 10 Disember depan.
Menteri Kanan Keselamatan, Datuk Seri Ismail Sabri Yaakob berkata, keputusan tersebut dibuat selepas mendengar pembentangan daripada Kementerian Kesihatan (KKM) mengenai jangkitan kes positif Covid-19 di kawasan tersebut.
“Sehingga 22 November lalu, KKM telah melaksanakan sebanyak 2,609 saringan di Taman Telipok Ria, Tuaran, Sabah dan daripada jumlah itu, 253 kes positif Covid-19 telah direkodkan manakala terdapat 581 sampel saringan masih lagi menunggu keputusan.
“Pelaksanaan PKPD di Taman Telipok Ria ini akan melibatkan kawasan seluas 229,459 meter persegi, 3,400 unit rumah dan 18,000 orang penduduk,” katanya pada satu sidang akhbar hari ini.
Menurut Ismail, PKPD turut dilaksanakan di beberapa buah taman perumahan di Mukim Sungai Seluang, Kulim, Kedah dalam tempoh waktu yang sama.
“Sebanyak 197 ujian saringan secara bersasar telah dilaksanakan oleh KKM di lokaliti tersebut yang merekodkan sebanyak 50 kes positif dan pelaksanaan PKPD di kawasan ini akan melibatkan sebanyak 1,412 buah rumah dengan anggaran jumlah seramai 6,000 orang penduduk.

“Antara kawasan yang akan terlibat dengan PKPD di Mukim Sungai Seluang adalah Taman Bayam, Taman Bayam Indah, Taman Kangkong 1 dan 2, Taman Halia, Taman Cekur Manis, Taman Kobis, Taman Sawi serta Taman Seri Limau,” ujar beliau.
Jelas Ismail, berdasarkan penilaian risiko dan atas nasihat KKM, sidang khas hari ini bersetuju untuk melaksanakan PKPD di beberapa kawasan yang telah dikenalpasti bermula 27 November sehingga 10 Disember depan.
“Sepanjang tempoh PKPD berkuat kuasa, saringan secara bersasar kepada penduduk yang terlibat akan dilaksanakan oleh KKM dan orang ramai dikehendaki mematuhi prosedur operasi standard (SOP) yang telah ditetapkan,” jelas beliau.
Dalam perkembangan berlainan, Ismail turut mengumumkan tentang penamatan PKPD di beberapa lokaliti di daerah Kudat, Sabah bermula 30 Oktober lalu susulan situasi Covid-19 yang menunjukkan penurunan.
“Penamatan PKPD itu melibatkan tiga buah lokaliti iaitu Kampung Pengaraban, Kampung Tanjung Kapor dan Kampung Landung Ayang,” ujarnya. -K! ONLINE


KPDNHEP komited bantu ringankan beban rakyat
Oleh KOSMO!

25 November 2020, 7:05 pm
KUALA LUMPUR- Sejumlah RM680 juta diperuntukkan kepada Kementerian Perdagangan Dalam Negeri dan Hal Ehwal Pengguna (KPDNHEP) dalam Belanjawan 2021, khusus bagi menangani isu peningkatan kos sara hidup rakyat.
Ia membabitkan pelaksanaan tiga program subsidi bersasar, selain program penyeragaman harga yang diyakini mampu memberi kesan cukup signfikan terhadap usaha mensejahterakan kehidupan rakyat.
Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkata, selain Program Penstabilan Harga Minyak Masak (COSS), turut dilaksanakan kementerian ialah Program Pengedaran Barang Perlu, Gas Petroleum Cecair (LPG) dan Community Drumming; Program Penyeragaman Harga Sabah, Sarawak dan Labuan serta Subsidi Tepung Gandum Kegunaan Am.
“Kesemua inisiatif ini berpaksikan kepentingan rakyat, dengan fokus utama membantu meringankan kos sara hidup rakyat, terutama golongan yang terjejas akibat penularan pandemik COVID-19.
“Kita menerima peruntukan RM680 juta bagi meneruskan pelaksanaan kesemua inisiatif ini dalam Belanjawan 2021, sekali gus memperlihatkan kerajaan cukup konsisten untuk membantu rakyat,” katanya.
Beliau berkata demikian ketika menghadiri program Bicara Naratif – Belanjawan KPDNHEP 2021: Impak Kepada Ekonomi Dan Rakyat di Angkasapuri, di sini malam tadi.


Johor bentang belanjawan esok
Oleh MOHD SHARKAWI LONDING

25 November 2020, 4:41 pm
JOHOR BAHRU – Kerajaan Johor akan membentangkan Belanjawan Johor 2021 yang bertemakan ‘Berdaya Tahan Demi Kemakmuran’ pada Sidang Dewan Undangan Negeri (DUN) esok.
Menteri Besar, Datuk Hasni Mohammad berkata, belanjawan berkenaan merangkumi tiga asas utama iaitu pelbagai inisiatif untuk meningkatkan kesejahteraan rakyat, memulihkan ekonomi dan membina daya tahan fiskal serta ekonomi negeri.
Katanya, strategik dan inisiatif dalam belanjawan itu adalah bersifat inklusif iaitu mengambil kira pandangan pelbagai lapisan masyarakat demi kebaikan rakyat Johor.
“Kerajaan negeri amat menyedari banyak pihak termasuk rakyat yang terkesan ekoran ketidaktentuan ekonomi akibat pandemik Covid-19.
“Pandemik ini yang masih belum berakhir hingga kini memberi gangguan yang amat besar, bukan sahaja dalam ekosistem ekonomi Johor dan negara malah juga global,” katanya dalam kenyataan di sini hari ini.
Hasni menambah, menerusi sumber fiskal dan kedudukan ekonomi Johor yang strategik, Belanjawan Johor 2021 adalah peluang utama untuk mengusahakan pelbagai langkah pemulihan ekonomi negeri.

Jelasnya, kedudukan fiskal yang kukuh serta keperluan merancakkan ekonomi, pihaknya yakin mampu melaksanakan pelbagai inisiatif yang akan diumumkan nanti.
“Tujuh Ikhtiar Makmur Johor yang saya umumkan pada Jun lalu juga akan menjadi panduan bagi Kerajaan Negeri merancakkan dan memulihkan semula ekonomi Johor pasca Covid-19 supaya lebih berdaya tahan pada masa depan.
“Belanjawan Johor 2021 ini adalah ikhtiar kita bagi fasa pemulihan ekonomi setelah Pakej Rangsangan Ekonomi Ihsan Johor 2020 dan saya berharap rakyat akan nampak usaha keras dan kejujuran Kerajaan Negeri dalam membantu mereka,” katanya.
Sementara itu, Hasni memaklumkan semua Ahli Dewan Undangan Negeri (ADUN) termasuk pembangkang diberikan Taklimat Pembangunan Negeri Johor di Kota Iskandar semalam.
Taklimat itu turut dihadiri oleh Speaker Dewan Undangan Negeri Johor, Suhaizan Kaiat.
Katanya, taklimat pembangunan disampaikan oleh Timbalan Setiausaha Kerajaan Johor (Pembangunan), Datuk Dr. Badrul Hisham Kassim.
“Selain itu, mereka juga diberikan penerangan status terkini pelaksanaan Pakej Rangsangan Ekonomi Ihsan Johor oleh Pegawai Kewangan Negeri Johor, Datuk A. Rahim Nin.
“Saya berharap Belanjawan Johor 2021 yang akan saya bentangkan Khamis ini dibahaskan dan diterima baik oleh semua wakil rakyat demi kesejahteraan rakyat Johor,” katanya.-K! ONLINE


Wany Hasrita pakai gelang ‘pink’
Oleh NUR EMIRA SAIZALI

25 November 2020, 4:48 pm
PETALING JAYA – Penyanyi Wany Hasrita memberitahu namanya antara yang disenaraikan oleh Alif Satar sebagai kontak rapatnya selepas dia disahkan positif Covid-19 Ahad lalu.
Wany atau nama sebenarnya Nurshazwany Hasrita Hasbullah, 28, berkata, Alif menyenaraikan beberapa nama artis yang berhubungan rapat dengannya terutama ketika hari pertama pertandingan Separuh Akhir Muzik-muzik ke-35 (SAMM35) Jumaat lalu.
“Alif ada memberikan nama kepada Kementerian Kesihatan (KKM) dan salah seorangnya ialah saya.
“Jadi, senarai nama tersebut berdasarkan apa yang Alif telah beri iaitu individu yang mempunyai kontak rapat dengannya,” katanya ketika dihubungi Kosmo! hari ini.
Tambah Wany yang popular dengan lagu Canggung, dia diminta memakai gelang berwarna merah jambu hingga 3 Disember iaitu selepas tempoh kuarantin tamat.
“Selepas 3 Disember, saya tidak perlu melakukan ujian calitan sekali lagi sebaliknya perlu menjalani ujian pantas (RTK) iaitu pemeriksaan darah.

“Jika keputusan negatif, baru saya boleh potong gelang ini,” katanya.
Pada masa sama, Wany memberitahu dia berasa sangat gementar dan terkejut apabila mengetahui pemain dram kumpulan The Locos disahkan positif Covid-19 semalam.
“Takut juga mendengar perkhabaran tersebut. Harap semuanya akan baik-baik sahaja untuk kami,” ujarnya.
Terdahulu, Wany berkongsi sekeping foto dalam Instagramnya menunjukkan dia memakai gelang merah jambu.
Dalam perkongsian tersebut, penyanyi itu memberitahu bahawa dia telah dihubungi KKM untuk hadir ke klinik kesihatan bagi mengambil surat kuarantin dan memakai gelang tersebut.
Terdahulu, semua artis dan petugas SFMM35 melakukan ujian saringan Covid-19 selepas penyanyi Alif Satar yang turut bertanding pada hari pertama disahkan positif virus tersebut.
TV3 juga dalam satu kenyataan sebelum ini turut mengarahkan semua petugas rancangan tersebut menjalani kuarantin kendiri dan bekerja daripada rumah.
Susulan daripada status positif Alif, TV3 turut menunda episod ketiga SFMM35 yang sepatutnya berlangsung pada Ahad lalu ke tarikh lain kelak. – K! ONLINE


Raja Permaisuri titah rakyat perlu putuskan rantaian Covid-19
25 November 2020, 5:35 pm
PETALING JAYA – Raja Permaisuri Agong, Tunku Hajah Azizah Aminah Maimunah Iskandariah menyeru seluruh rakyat Malaysisa menjaga keluarga terutamanya ketika negara sedang berdepan pandemik Covid-19.
Bersempena dengan Bulan Keluarga Kebangsaan 2020, Tunku Azizah dan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah mengingatkan semua anak-anak dan ahli keluarga agar bersama-sama memutuskan rantaian Covid-19.
“Sebagai ibu dan isteri, keutamaan saya pastinya kepada keluarga saya, namun sebagai permaisuri negara sudah tentu semua keluarga di Malaysia turut menjadi keutamaan dan perhatian saya.
“Bersempena dengan November sebagai Bulan Keluarga Kebangsaan 2020 bertemakan ‘Kita Jaga Keluarga’, saya dan Tuanku Agong ingin ambil kesempatan berpesan kepada semua anak-anak serta ahli keluarga besar Malaysia supaya bersama-sama memutuskan rantaian Covid-19,” titah baginda menerusi rakaman video yang dimuat naik menerusi di Facebook rasmi Istana Negara hari ini.
Raja Permaisuri mengingatkan semua pihak agar sentiasa mematuhi prosedur operasi standard (SOP) yang ditetapkan.
Tunku Azizah turut menyeru rakyat mengingati pengorbanan barisan hadapan dan para petugas kesihatan serta keselamatan yang bertungkus lumus memutuskan rantaian Covid-19.

“Mereka juga mempunyai keluarga seperti kita, andai kita bersatu hati insyaAllah seluruh keluarga boleh berkumpul semula seperti sedia kala.
“Ambillah iktibar daripada kesusahan dialami rakyat negara kita semasa menjalani Perintah Kawalan Pergerakan pada Mac yang lalu. Adakah kita sanggup menghadapinya lagi,” titahnya. – K! ONLINE


Pemain dram Alif & The Locos pula sah positif Covid-19
Oleh MOHD. HAIKAL ISA

25 November 2020, 4:43 pm
PETALING JAYA – Seorang daripada pemuzik kumpulan Alif & The Locos, Rajwan yang mengiringi persembahan Alif Satar pada Separuh Akhir Muzik-Muzik ke-35 (SFMM35) disahkan positif Covid-19.
Perkara tersebut dimaklumkan pengacara Sherry Alhadad melalui hantaran status Instagramnya hari ini.
Rajwan berkongsi berita duka tersebut dalam Instagramnya hari ini.
“Salah seorang pemuzik The Sherry Show yang juga pemain dram Alif & The Locos disahkan positif Covid-19.
“Sama-sama kita doakan supaya @rajwan89 cepat sembuh,” tulis Sherry atau nama lengkapnya, Shariffah Mariam Syed Abdullah Al Hadad.
Sementara itu, menurut Rajwan, 31, dia disahkan positif Covid-19 selepas melakukan ujian calitan (swab) kali kedua pada 23 November lalu.
“Buat pengetahuan semua, pada 23 November saya telah membuat swab kali kedua dan pagi tadi (semalam) pihak hospital mengesahkan positif Covid-19.

“Saya memohon doa daripada teman-teman semua agar diberikan kesembuhan,” tulisnya menerusi Instagram.
Pengurus Alif Satar & The Locos, Adlina Abu Bakar memberitahu, Rajwan melakukan ujian calitan kali kedua atas nasihat doktor kerana isteri pemuzik terbabit, Hafiza Safuan, 30, sedang hamil.
“Isterinya nak bersalin, justeru pihak hospital menyarankan dia melakukan ujian calitan sekali lagi demi keselamatan ibu dan bayi.
“Rajwan sebelum ni sudah buat ujian calitan pertama pada 21 November lalu dan disahkan negatif.
“Selepas disahkan positif, pihak hospital membawa dia dan isterinya ke Hospital Sungai Buloh, cuma isterinya diletakkan di wad bersalin kerana negatif Covid-19,” ujar Adlina.
Adlina, 37, berkata Rajwan dan Hafiza selamat menimang anak kedua mereka kira-kira jam 11.30 malam semalam.
Pasangan itu sebelum ini dikurniakan anak sulung, Nur Raiqa, yang kini berusia tiga tahun.
Selain Rajwan, The Locos turut dianggotai basis, Efry Arwis, seruling/saksofon (Faliq Auri) dan pemain gitar (TamCobain). – K! ONLINE


Waspada haiwan berbisa musim tengkujuh
Oleh FARAHWAHIDA AHMAD

25 November 2020, 5:30 pm
SEGAMAT – Orang ramai diingatkan mengambil langkah berjaga-jaga dengan peningkatan kehadiran binatang berbisa ketika musim tengkujuh yang melanda beberapa negeri ketika ini.
Pegawai Angkatan Pertahanan Awam Malaysia (APM) Segamat, Kapten (PA) Nor Hisyam Abdullah berkata, haiwan berbisa seperti lipan, kala jengking, lebah dan ular sering keluar dari tempat perlindungan mereka terutama ketika air mula melimpah.
“Ketika banjir, haiwan tersebut mudah dihanyutkan arus deras di persekitaran rumah yang hampir dengan belukar atau semak-samun. Kalau tak buat persiapan awal membersihkan semak samun sekitar kediaman akan memudahkan kehadiran haiwan berbisa itu.
“Bila hujan, tempat sembunyi mereka sinaiki air, mereka akan mencari perlindungan baru seperti menyelinap masuk ke kawasan atau dalam rumah,”katanya di pejabat APM Segamat di Jalan Omar di sini tadi.
Jelas Nor Hisyam, sengatan atau gigitan haiwan berbisa boleh membawa maut kepada mereka yang mempunyai sistem ketahanan diri yang rendah. -K! ONLINE


Libas rakan senegara dengan sabit
Oleh NUR ALINA HASSAN

25 November 2020, 5:39 pm
TANGKAK- Empat warganegara Myanmar ditahan polis selepas dipercayai terlibat dalam kejadian tetak seorang lelaki senegara dalam kejadian pergaduhan di kebun pisang Grisek di sini Isnin lalu.
Ketua Polis Daerah Tangkak, Superintendan Mohd. Fadhil Minhat berkata, suspek terdiri daripada tiga lelaki dan seorang wanita berusia antara 20 hingga 40 tahun itu ditahan kurang daripada 24 jam di sebuah kebun berhampiran lokasi kejadian.
“Pada pukul 4.15 pagi, polis menerima laporan daripada seorang anggota polis yang bertugas di pondok keselamatan Hospital Pakar Sultanah Fatimah, Muar mengenai keadaan seorang mangsa warga asing dikejarkan ke bahagian kecemasan akibat parah di bahagian muka dan kepala.
“Berdasarkan pemeriksaan, pegawai perubatan mengesahkan mangsa mengalami kecederaan parah di muka dan kepala akibat tetakan senjata tajam sehingga menyebabkan penderahan di bahagian kepala,” katanya dalam satu kenyataan.
Menurut Mohd. Fadhil, bertindak atas laporan, Bahagian Siasatan Jenayah IPD Tangkak berjaya membuat tangkapan terhadap empat suspek pada pukul 4.20 petang hari yang sama.
Beliau berkata, polis turut merampas sebilah sabit kecil dipercayai digunakan dalam kejadian berkenaan selain menahan seorang lelaki tempatan berusia 47 tahun kerana disyaki menggajikan pekerja warga asing tanpa permit.

“Kesemua suspek akan ditahan reman mengikut Seksyen 117 kanun prosedur jenayah dan Akta Imigresen 1959/63,” katanya.-K! ONLINE


Gajah ceroboh ladang kelapa sawit ditangkap
Oleh NIK NUR IZZATUL HAZWANI NIK ADNAN

25 November 2020, 5:45 pm
KEMAMAN – Salah seekor gajah yang dipercayai merosakkan kebun penduduk Kampung Darat Teladas, Air Putih dekat sini pada bulan lalu berjaya ditangkap oleh Jabatan Perlindungan Hidupan Liar dan Taman Negara (Perhilitan) kelmarin.
Gajah jantan liar yang mempunyai ukuran tapak kaki selebar 34.3 sentimeter itu berjaya ditangkap pada pukul 4.30 petang.
Pengarah Perhilitan Terengganu, Dr. Abdul Malek Mohd. Yusof berkata, haiwan tersebut ditangkap ketika sedang mencari makanan di kawasan ladang kelapa sawit berkenaan.
“Berdasarkan aduan penduduk, gajah itu kembali menceroboh kawasan ladang kelapa sawit tersebut pada Jumaat lalu.
“Gajah liar tersebut akan dipindahkan ke habitat asal pada masa terdekat,” katanya kepada Kosmo! di sini hari ini.
Kosmo! 13 Oktober lalu melaporkan sekumpulan 30 gajah liar kembali mengganas menceroboh ladang kelapa sawit milik penduduk Kampung Darat Teladas.

Serangan itu memusnahkan lebih 200 pokok kelapa sawit yang sudah matang dan menunggu masa untuk dituai hasilnya sekali gus menyebabkan kerugian hampir RM60,000. – K! ONLINE


Operasi mencari kanak-kanak diperluaskan ke Sungai Kinta
Oleh ASLIZA MUSA

25 November 2020, 5:00 pm
IPOH – Operasi mencari dan menyelamat seorang kanak-kanak lelaki berusia 10 tahun yang dikhuatiri lemas selepas dihanyutkan arus sungai di Rancangan Perumahan Tersusun (RPT) Chepor di sini semalam diperluaskan sehingga tujuh kilometer ke Sungai Kinta.
Pengarah Jabatan Bomba dan Penyelamat Malaysia (JBPM) negeri, Azmi Osman berkata, operasi yang memasuki hari kedua itu menggunakan lima buah bot di mana dua bot daripada Balai Bomba dan Penyelamat (BBP) Meru dan Ipoh.
Katanya, operasi pencarian juga dibahagikan kepada tiga zon yang lokasi terakhirnya adalah pertembungan antara Sungai Pari dan Sungai Kinta berhampiran Kampung Temiang.
“Usaha pencarian diperluaskan sehingga tujuh kilometer ke kawasan Sungai Kinta menggunakan dua bot selain dibantu tiga bot dan tiga kayak yang dikendalikan oleh 10 individu dalam team ‘rafting’, Kamparado.
“Operasi melibatkan lebih 17 pegawai dan anggota itu turut dibantu aset-aset dari BBP Meru Raya, Ipoh, Zon 1 dan Batu Gajah,” katanya ketika ditemui pemberita di sini hari ini.
Menurut beliau, pihaknya menjangkakan operasi mencari kanak-kanak itu diperluaskan hingga ke Sungai Perak sejauh 23km.

Katanya, melihat kepada faktor air deras dan keadaan cuaca semasa, mangsa mungkin boleh dihanyutkan lebih jauh atau menyebabkan dia tersangkut ke tebing.
“Penilaian dilakukan dari semasa ke semasa dan mungkin esok akan diperluaskan hingga ke Sungai Perak. Kita mengarahkan BBP Teluk Intan untuk bersedia sebarang kemungkinan,” katanya.
Terdahulu, Angkatan Pertahanan Awam (APM) turut menurunkan aset baharu, dron jenis DJI Mavic2 Enterprise bagi membantu operasi mencari dan menyelamat sejauh satu kilometer.
Dalam kejadian kira-kira pukul 10.30 pagi itu, mangsa, Muhammad Deniss Ramadhan Amar Fizry dihanyutkan arus selepas terjun ke dalam Sungai Chepor untuk menyelamatkan rakannya yang terjatuh semasa cuba mengambil selipar.
Difahamkan, ketika kejadian, mangsa bersama tiga rakan lelaki lain datang ke kawasan berkenaan untuk mandi sungai. -K! ONLINE


Pasukan Khas ditubuh selaras kes Top Glove
Oleh EDDY AQMAL MOHAMED HAMIDI

25 November 2020, 6:24 pm
PETALING JAYA – Satu pasukan khas telah diwujudkan bagi menyelaras gerak kerja melibatkan proses saringan, kuarantin dan penutupan kilang Top Glove yang mencatatkan jumlah kes positif Covid-19 tertinggi di seluruh negara.
Menteri Kanan Keselamatan, Datuk Seri Ismail Sabri Yaakob berkata, pasukan khas tersebut dianggotai oleh Majlis Keselamatan Negara (Selangor), Jabatan Kesihatan Negeri Selangor,
Pejabat Daerah Klang, Majlis Perbandaran Klang, dan Ibu Pejabat Polis Daerah Klang.
“Secara keseluruhan, kilang ini (Top Glove) mempunyai seramai 11,215 pekerja dan setakat semalam 5,795 ujian saringan telah dilakukan dan 2,684 kes positif di kawasan PKPD telah
direkodkan.
“Setakat semalam juga, sebanyak 20 buah kilang telah pun ditutup manakala 7 buah lagi ditutup hari ini dan sebuah lagi akan menyusul,” katanya pada satu sidang akhbar hari ini.
Jelas beliau, bagi mengelakkan penularan di kawasan komuniti, pihak kilang juga telah diarahkan untuk menjalankan saringan terhadap 2,263 pekerja yang tinggal di luar kawasan PKPD dan akan turut diarahkan untuk menjalani kuarantin.
“Kesemua pekerja yang telah disaring dan didapati positif telah dihantar ke hospital untuk rawatan manakala yang negatif telah dikuarantin di hotel-hotel yang ditetapkan seperti Hotel Gold Coast, Klang Sentral dan Stadium Pandamaran.

“Semalam, jumlah kumulatif kes di seluruh negara adalah sebanyak 2,188 dan daripada jumlah itu sebanyak 1,623 kes direkodkan di Selangor dan sebanyak 1,511 merupakan kes positif Covid-19 daripada kluster yang melibatkan kilang Top Glove,” jelas beliau.
Sementara itu, Ismail turut mengumumkan tentang pelan tindakan dan mekanisme bagi pelaksanaan ujian saringan ke atas semua pekerja warga asing seperti yang telah ditetapkan oleh kerajaan sebelum ini.
“Kerajaan sebelum ini telah memutuskan agar semua pekerja warga asing di negara ini perlu menjalani ujian saringan ‘swab test’ dan hari ini Kementerian Sumber Manusia (KSM) telah membentangkan pelan tindakan pelaksanaannya.
“Untuk permulaan, ujian saringan ini akan difokuskan kepada pekerja asing di Kuala Lumpur, Labuan, Pulau Pinang, Selangor, Negeri Sembilan dan Sabah melibatkan seramai 888,342 orang pekerja,” ujarnya. -K! ONLINE


Pelaksanaan subsidi ujian saringan Covid-19 bagi pekerja asing
Oleh NUR SHARIEZA ISMAIL

25 November 2020, 4:58 pm
PUTRAJAYA – Semua pekerja asing yang merupakan pencarum Pertubuhan Keselamatan Sosial (Perkeso) dan bekerja di Selangor, Kuala Lumpur, Labuan, Negeri Sembilan, Pulau Pinang serta Sabah layak menjalani ujian saringan Covid-19 secara subsidi di bawah Program Saringan Prihatin (PSP) Perkeso.
Menteri Sumber Manusia, Datuk Seri M.Saravanan berkata, tarikh  kuat  kuasa  saringan  akan diumumkan  oleh  Majlis Keselamatan Negara dalam masa terdekat.
Beliau memaklumkan bahawa pelaksanaan itu selaras dengan keputusan kerajaan yang mewajibkan pekerja asing di negeri-negeri berkenaan untuk menjalani ujian saringan Covid-19 seperti yang diputuskan melalui Sidang Khas MKN pada 20 November lalu.
Menurutnya, ujian saringan yang menggunakan kaedah RTK antigen itu perlu dijalankan di klinik atau hospital yang berdaftar sebagai Klinik Panel Program Saringan Kesihatan Perkeso (HSP).
“Bagaimanapun, kos saringan hendaklah dibayar oleh majikan terlebih dahulu sebelum membuat permohonan subsidi PSP Perkeso daripada Perkeso.
“Perkeso akan membuat bayaran subsidi sehingga RM60 bagi setiap ujian saringan Covid-19 yang dijalankan. Bayaran ini hanya dibuat sekali sahaja untuk setiap pekerja,” katanya dalam satu kenyataan di sini hari ini.

Saravanan berkata, majikan perlu mengambil langkah proaktif dalam mematuhi Akta Standard Minimum Perumahan, Penginapan dan Kemudahan Pekerja 1990 (Akta 446) yang dikuatkuasakan oleh kementerian bagi mencegah penularan Covid-19 dalam kalangan pekerja mereka.
Maklumat lanjut berkenaan program ini akan dikemaskinikan di Portal PSP Perkeso (https://psp.perkeso.gov.my).
Direktori klinik panel pula boleh dirujuk di Portal PSP (https://psp.perkeso.gov.my).
Sebarang pertanyaan boleh diajukan kepada Perkeso melalui emel [email protected] atau talian hotline 1-300-22-8000 atau 03-4264 5089. -K! ONLINE


PPM Labuan patahkan cubaan seludup 350 karton minuman keras
Oleh IVAN AMIRUL

25 November 2020, 3:50 pm
LABUAN – Pasukan Polis Marin (PPM) Labuan mematahkan cubaan seorang lelaki menyeludup 350 karton minuman keras dalam serbuan di pekan Menumbok semalam.
Dalam kejadian pukul 6.15 petang itu, semua minuman keras berkenaan disembunyikan dalam sebuah lori yang penuh muatan gandum namun helah terbabit berjaya dihidu pihak berkuasa.
Pemangku Pegawai Pemerintah PPM, Inspektor Shafiq Rezza Rahim berkata, lelaki berusia 38 tahun itu ditahan bersama lori yang dipandunya selepas dikesan membawa minuman keras tidak bercukai masuk ke tanah besar Sabah.
“Kita menerima maklumat berkaitan kegiatan haram ini menerusi Op Terancang yang dilaksanakan bagi mengekang kegiatan penyeludupan.
“Hasil maklumat diterima, terdapat sebuah lori 10 tan dipercayai bergerak dari Labuan ke Menumbok dengan menaiki feri kenderaan.
“Bertindak atas maklumat terbabit, pemeriksaan polis menemui sebanyak 350 karton minuman keras disembunyikan bersama muatan tepung gandum dalam kargo lori berkenaan.

“Pemeriksaan lanjut juga menunjukkan semua minuman keras berkenaan tidak bercukai dan diseludup dipercayai bagi pasaran tempatan,” katanya menerusi kenyataan media hari ini.
Dalam pada itu, Shafiq berkata, nilai keseluruhan rampasan termasuk lori yang digunakan dianggarkan bernilai RM350,000 termasuk cukai.
Menurutnya, tangkapan dan rampasan dibawa ke Ibu Pejabat Polis Daerah (IPD) Beaufort untuk tindakan lanjut.
Kes disiasat mengikut Seksyen 135(1)(e) Akta Kastam 1967. -K! ONLINE


Dijel 4 bulan cabul wanita di pejalan kaki
Oleh NUZULSHAM SHAMSUDDIN

25 November 2020, 4:21 pm
KUALA LUMPUR – Perbuatan seorang lelaki warga India mencabul seorang wanita di laluan pejalan kaki dua minggu lalu, berbalas apabila dia dihukum penjara empat bulan oleh Mahkamah Majistret di sini hari ini.
Majistret Aina Azahra Arifin menjatuhkan hukuman itu terhadap tertuduh Allah Pitchai Bazeeth Mohamed, 26, selepas tertuduh mengaku bersalah atas pertuduhan yang disabitkan ke atasnya.
Mahkamah turut memerintahkan lelaki itu menjalani hukuman penjara bermula dari tarikh tangkap pada 13 November lalu.
Mengikut pertuduhan, tertuduh yang juga pekerja restoran itu didakwa telah menggunakan kekerasan jenyah terhadap mangsa yang berusia 31 tahun dengan maksud hendak mencabul kehormatannya.
Kesalahan itu didakwa dilakukan di laluan pejalan kaki hadapan tangga berhampiran sebuah premis di Jalan Megan Setapak, Wangsa Maju, di sini, pukul 8 malam pada 13 November lalu.
Berikutan itu pertuduhan dikemukakan mengikut Seksyen 354 Kanun Keseksaan yang membawa hukuman penjara maksimum 10 tahun atau denda atau sebat, atau mana-mana dua daripada seksaan itu jika sabit kesalahan.

Terdahulu Timbalan Pendakwa Raya Zuraidi Zulkifli memohon mahkamah menjatuhkan hukuman setimpal berbentuk pengajaran agar tertuduh tidak mengulangi kesalahan sama di masa akan datang.
Bagaimanapun, tertuduh yang tidak diwakili peguam merayu hukuman ringan atas alasan telah insaf dengan kesalahan yang dilakukan.
Sementara itu, di mahkamah sama, seorang lagi lelaki warga India dijatuhi hukuman penjara tiga bulan kerana mencuri pelbagai jenis pakaian bernilai RM129.50 di sebuah pusat beli-belah, minggu lalu.
Majistret Aina Azahra menjatuhkan hukuman itu terhadap pengutip besi, T. Suresh Kumar, 21, selepas dia mengaku bersalah mencuri tiga helai baju, sepasang kaca mata hitam dan sepasang kasut milik Yee Fong Hung (Malaysia) Sdn. Bhd.
Kesalahan itu dilakukan di Brands Outlet, Fahrenheit 88, Bukit Bintang, di sini, pukul 5.30 petang pada 16 November lalu.
Pertuduhan dikemukakan mengikut Seksyen 380 Kanun Keseksaan yang memperuntukkan hukuman penjara maksimum 10 tahun dan boleh juga dikenakan denda jika sabit kesalahan. -K! ONLINE


ESSCOM rampas syabu, pil ekstasi bernilai RM2.5 juta
Oleh IVAN AMIRUL

25 November 2020, 3:59 pm
TAWAU – Sebanyak 54.35 kilogram syabu serta 74.56 gram pil ekstasi bernilai RM2.5 juta dirampas Kawasan Keselamatan Khas Pantai Timur (ESSCOM) dalam serbuan di kawasan Kuala Sungai Tawau Lama kelmarin.
Komander ESSCOM, Datuk Ahmad Fuad Othman, berkata, serbuan dilaksanakan berikutan pihaknya mengesan sebuah bot laju berada dalam keadaan mencurigakan ketika di perairan Tawau menuju ke perairan Wallacebay, Indonesia.
“Pasukan keselamatan berjaya memintas bot laju terbabit dan mendapati ia dikendalikan dua suspek lelaki.
“Suspek kemudiannya bertindak memecut dan berpatah balik ke perairan Tawau Lama sebelum dikejar bot Pasukan Polis Marin (PPM) yang membuat kawalan di kawasan perairan terbabit.
“Bagaimanapun, kedua-dua suspek berjaya melarikan diri ke kawasan gelap,” katanya ketika sidang media di Ibu Pejabat Polis (IPD) Tawau hari ini.
Ahmad Fuad berkata, pemeriksaan ke atas bot berkenaan berjaya menemui tiga kotak besar berlainan saiz mengandungi 54 bungkusan Teh Cina bertulis ‘Qin Shan’ yang berisi hablur kristal dipercayai dadah jenis syabu.
Mengulas lanjut mengenai penemuan itu, Ahmad Fuad berkata, pemeriksaan lanjut di dalam bot turut menemui satu paket plastik mengandungi sebanyak 234 biji pil ekstasi dengan berat 74.56 gram.

“Kajayaan ini adalah hasil rampasan terbesar dadah jenis syabu oleh ESSCOM sejak Operasi Cegah Pati Darat dan Laut dilancarkan di Kawasan Zone Selamat Timur Sabah (ESSZONE) sejak Mac lalu.
“Setakat ini, kita masih meneruskan usah untuk mengesan suspek dan siasatan lanjut masih dijalankan mengikut Seksyen 39B Akta Dadah Berbahaya (ADB) 1952,” katanya. -K! ONLINE


Cubaan bunuh diri gadis 15 tahun gagal
Oleh IVAN AMIRUL

25 November 2020, 4:15 pm
KOTA KINABALU – Seorang remaja perempuan berusia 15 tahun diselamatkan sepasukan bomba selepas nekad terjun dari besi saluran paip berhampiran Jambatan Sungai Sembulan petang tadi.
Dalam kejadian kira-kira pukul 1.30 petang itu, gadis berkenaan yang tinggal di Kampung Sembulan Lama cuba membunuh diri dengan terjun dari besi saluran paip berkenaan ekoran dipercayai tertekan dengan masalah keluarga.
Orang awam yang menyedari kejadian itu menghubungi pihak berkuasa sebelum pasukan bomba dari Balai Bomba dan Penyelamat (BBP) Kota Kinabalu tiba di lokasi kejadian bagi operasi menyelamat.
Sejurus tiba, anggota bomba bertugas cuba memujuk mangsa agar turun dari saluran paip besi terbabit namun gadis itu nekad terjun ke sungai.
Bagaimanapun, beberapa anggota bomba yang sudah bersedia di sungai berkenaan berjaya menyelamatkan gadis berkenaan daripada lemas.
Pegawai Operasi BBP Kota Kinabalu, Jamaludin Hussin berkata, pihaknya yang menerima panggilan kecemasan mengenai kejadian itu pada pukul 1.46 tengah hari sebelum bergegas ke lokasi dilaporkan bersama seramai 15 anggota dengan sebuah jentera, EMRS dan dua kenderaan utiliti.

“Sepasukan anggota cuba memujuk gadis yang berdiri di besi saluran paip terbabit manakala satu lagi pasukan bersedia di bawa sungai berkenaan.
“Selepas hampir lima minit memujuk, gadis itu bertindak mekad dengan terjun ke sungai tetapi pasukan bomba yang berada di sungai berjaya menyelamatkan mangsa.
“Remaja perempuan itu kemudiannya dibawa ke darat sebelum ditenangkan dan diberikan rawatan,” katanya ketika ditemui di lokasi kejadian sebentar tadi.
Sementara itu, Jamaludin berkata gadis terbabit seterusnya dihantar ke Hospital Queen Elizabeth II (HQE II) dengan kebenaran pasukan polis untuk pemeriksaan lanjut. -K! ONLINE


Dua hari sekali uji enjin bot
Oleh YATIMIN ABDULLAH

25 November 2020, 4:06 pm
RANTAU PANJANG – Pasukan Bomba dan Penyelamat Rantau Panjang melakukan ujian ke atas enjin bot setiap dua hari sekali sebagai persiapan awal menghadapi banjir.
Ketua Balai Bomba dan Penyelamat Rantau Panjang, Penolong Penguasa Bomba Imran Ismail berkata, tindakan itu bagi memastikan enjin bot sentiasa berfungsi dan boleh digunakan terus untuk kerja-kerja memindahkan mangsa banjir.
Menurutnya, selain itu aset-aset lain seperti kenderaan turut diselenggara dan diuji bagi memastikan semua berada dalam keadaan baik.
“Kami akan memberikan khidmat terbaik bagi memastikan proses pemindahan berjalan dengan baik.
“Kita juga akan pastikan semua prosedur operasi standard (SOP) dipatuhi dengan sebaik mungkin bagi memastikan rantaian Covid-19 berjaya diputuskan,” katanya kepada pemberita di sini hari ini.
Imran berkata, secara keseluruhan, pihaknya sudah bersiap-sedia sepenuhnya untuk berdepan banjir.

Katanya, Pasukan Bomba dan Penyelamat Rantau Panjang juga telah beberapa mengenalpasti lokasi yang mudah ditenggelami banjir.
“Kita turut melakukan persiapan mental dan fizikal bagi memastikan anggota bersedia untuk memulakan operasi nanti,” ujarnya.
Sementara itu, tinjauan Kosmo! di Sungai Golok mendapati paras air sungai berada tahap waspada dan tidak menunjukkan peningkatan ketara. -K! ONLINE


Penduduk tambah pendapatan ketika banjir
Oleh WAT KAMAL ABAS

25 November 2020, 4:02 pm
BAGAN SERAI – Banjir membawa kesan buruk kepada orang ramai namun menjadi sumber rezeki buat sesetengah daripada mereka yang rajin berusaha.
Seorang penduduk di Changkat Lobak, Azizul Abdullah, 30, berkata, setiap kali musim banjir, dia tidak akan melepaskan peluang untuk turun menangkap ikan bagi menambah pendapatan tambahan.
“Biasanya saya akan menjala ikan dan memasang pukat di kawasan parit terusan, sungai dan ladang kelapa sawit yang dinaiki air ketika banjir melanda.
“Ketika air naik di kawasan laluan FT147 Jalan Bagan Serai-Changkat Lobak, terdapat berbagai jenis ikan seperti puyu, tembakang, sepat, baung, haruan dan talapia akan mengikut arus air dalam terusan. Pada hari itu sahaja saya memperolehi sebanyak hampir 20 kilogram ikan pelbagai jenis hasil dari menjala dan memukat,” katanya.
Menurut Azizul, sejak Ahad lalu beliau dapat mengumpul lebih RM400 hasil penjualannya kepada penduduk di kawasan sekitar dengan harga jualan ikan mengikut jenis yang dijual antara RM10 hingga RM30 sekilogram.
Kata Azizul, dia yang hanya bekerja kampung dan tinggal di Changkat Lobak merasa amat bersyukur dengan rezeki yang diperolehinya ketika musim banjir namun turut bersimpati terhadap mangsa banjir yang rumah kediaman mereka dinaiki air.

“Ramai penduduk sekitar yang jadikan musim banjir di kawasan Changkat Lobak untuk memancing dan memukat ikan sebagai satu perolehan rezeki, namun kami yang mencari rezeki dalam situasi begini tetap mengutamakan keselamatan diri terutamanya di kawasan yang dikenal pasti yang airnya dalam dan kawasan yang berbatu,” katanya. -K! ONLINE


Tak sempat nak ragut kena cekup pula
Oleh KHAIRUL MOHD. ALI

25 November 2020, 4:18 pm
JOHOR BAHRU – Seorang lelaki tempatan ditahan polis dua hari lepas selepas cubaannya menyamun seorang wanita di sebuah stesen minyak di Lebuh Cemerlang, Ulu Tiram dekat sini, gagal.
Ketua Polis Daerah Seri Alam, Superintendan Ismail Dollah berkata, suspek yang berusia 21 tahun itu ditahan pasukan polis dalam tugasan Rondaan Cegah Jenayah dari Balai Polis Desa Cemerlang.
Menurutnya, suspek ditahan di kawasan berkenaan sejurus selepas kejadian berlaku.
“Dalam kejadian pukul 9.45 malam itu, mangsa yang ketika itu berada dalam tandas stesen minyak itu menyedari beg tangannya cuba diragut.
“Mangsa telah melawan dengan menolak suspek sehingga suspek gagal mengambil bag tangan mangsa sebelum bertindak melarikan diri apabila mangsa menjerit meminta pertolongan,” katanya dalam satu kenyataan, di sini hari ini.
Tambah Ismail, polis turut merampas sebuah motorsikal yang dipercayai milik suspek.

“Suspek kini ditahan reman selama lima hari bermula semalam untuk siasatan lanjut.
“Kes disiasat mengikut Seksyen 393 Kanun Keseksaan dan jika sabit kesalahan boleh dihukum penjara selama tujuh tahun dan boleh juga dikenakan denda,” ujarnya lanjut.
Sehubungan itu, Ismail turut mengingatkan orang ramai agar sentiasa berwaspada ketika menggunakan tandas awam.-K! ONLINE


Polis perketat kawalan PKPD Top Glove
Oleh ISKANDAR SHAH MOHAMED

25 November 2020, 4:09 pm
SHAH ALAM – Polis Selangor memperketatkan kawalan keselamatan secara menyeluruh di lokasi pelaksanaan Perintah Kawalan Pergerakan Diperketatkan (PKPD) di asrama pekerja Top Glove, Meru, Klang.
Timbalan Ketua Polis negeri, Datuk Arjunaidi Mohamed berkata, pihaknya menjalankan pemantauan di kawasan itu selama 24 jam bagi memastikan kelancaran ujian saringan Covid-19 dan proses kuarantin.
“Kawalan keselamatan di lokasi PKPD berkenaan dijalankan secara ketat sejak 17 November lalu dan masih berjalan lancar sehingga kini.
“Kita akan bertindak sepenuhnya atas arahan lanjut kerajaan terutama Kementerian Kesihatan (KKM) dari semasa ke semasa,” katanya ketika dihubungi Kosmo! hari ini.
Mengulas mengenai penularan gambar pekerja Top Glove menyusup masuk dan keluar ketika PKPD, beliau menegaskan perkara itu berlaku sebelum kawalan ketat dilakukan di kawasan tersebut.
“Gambar tular itu sudah lama dipercayai diambil pada hari awal pelaksanaan PKPD ketika kita belum memasang pagar atau kawad berduri.

“Tiada sebarang tangkapan dilakukan melibatkan warga asing atau pekerja kilang itu setakat ini,” katanya.
Semalam, Ketua Pengarah Kesihatan, Tan Sri Dr Noor Hisham Abdullah memaklumkan Selangor masih mencatatkan kes harian tertinggi Covid-19 di negara ini iaitu sebanyak 1,623 kes.
Sebahagian besar daripada kes yang dilaporkan melibatkan Kluster Teratai dengan pertambahan sebanyak 1,511 kes atau 93.1 peratus.
Baru-baru ini, kerajaan turut bersetuju supaya 28 kilang Top Glove ditutup secara berperingkat susulan peningkatan kes positif di lokaliti berkenaan.
Tindakan lanjut berhubung saringan kedua terhadap pekerja kilang itu akan diambil setelah perbincangan dilakukan dengan Pejabat Kesihatan Daerah (PKD). -K! ONLINE


Dua pemandu tahan sakit tersepit 45 minit
Oleh DIYANATUL ATIQAH ZAKARYA

25 November 2020, 3:58 pm
JASIN – Dua pemandu terpaksa menahan sakit kira-kira 45 minit selepas tersepit di tempat duduk kenderaan masing-masing dalam kemalangan di Jalan Merlimau – Lipat Kajang, di sini, pagi tadi.
Pemandu lelaki yang masing-masing membawa Proton Wira dan Proton Iswara berusia 29 serta 49 tahun itu bagaimanapun berjaya dikeluarkan sepasukan bomba dengan menggunakan pemotong hidraulik.
Komander Operasi Balai Bomba dan Penyelamat Jasin Bestari, Pegawai Bomba Kanan II, K. Kalaiselvem berkata, panggilan kecemasan diterima pada pukul 7.21 pagi dan seramai 10 anggota dikejarkan ke lokasi kejadian.
“Sebaik tiba, pasukan bomba mendapati kedua-dua pemandu telah tersepit di tempat duduk dan kami menggunakan pemotong hidraulik untuk memotong pintu kereta sebelum berjaya membawa keluar mangsa pertama iaitu pemandu Proton Wira.
“Selepas itu kami terpaksa menggunakan rantai yang ditarik jentera untuk mengalihkan Proton Wira bagi membolehkan kerja menyelamatkan mangsa kedua dapat dilakukan dari Proton Iswara,” katanya.
Katanya, kedua-dua mangsa berjaya dikeluarkan kira-kira 45 minit kemudian dan didapati mengalami kecederaan di bahagian kaki serta tangan sebelum dikejarkan ke Hospital Jasin untuk mendapatkan rawatan lanjut.

Sementara itu, Ketua Jabatan Siasatan Penguatkuasaan Trafik (JSPT) negeri, Superintendan Hasan Basri Yahya berkata, kemalangan berlaku ketika kedua-dua kenderaan itu dalam perjalanan dari arah sama Lipat Kajang menghala ke Muar, Johor.
“Setiba di tempat kejadian, kereta Proton Wira tersebut tiba-tiba terbabas dan memasuki laluan kereta Proton Iswara yang ketika itu mahu ke Jasin.
“Akibat kemalangan itu kedua-dua pemandu telah tersepit dan mengalami kecederaan di beberapa bahagian badan,” katanya.
Katanya, kes disiasat mengikut Seksyen 43 Akta Pengangkutan Jalan (APJ) 1987 kerana memandu secara tidak cermat sehingga membahayakan pemandu lain. -K! ONLINE


ATM ingatkan kepimpinan, anggota berwaspada kawal sempadan
25 November 2020, 4:37 pm
PETALING JAYA- Angkatan Tentera Malaysia (ATM) mengingatkan setiap lapisan peringkat kepimpinan serta anggota yang terlibat dalam operasi kawalan persempadanan untuk terus berwaspada dan meningkatkan aspek kesiagaan operasi, terutama di lorong-lorong tikus.
Panglima Angkatan Tentera, Jeneral Tan Sri Affendi Buang berkata lorong-lorong tikus itu merupakan tumpuan aktiviti jenayah rentas sempadan memberi risiko ancaman kepada anggota ATM yang bertugas.
“Mereka yang terlibat dalam jenayah rentas sempadan dan penyeludupan ini juga boleh bertindak di luar batasan untuk melepaskan diri dari ditahan.
“Mereka juga tidak bersendirian dan berkemungkinan bernaung di bawah sindiket-sindiket tertentu yang menjurus kepada aktiviti jenayah berat dan bersenjata,” katanya dalam satu kenyataan hari ini.
Kenyataan dikeluarkan susulan insiden seorang anggota Pasukan Gerakan Am (PGA) yang bertugas di pos sempadan Malaysia-Thailand di Padang Besar, Perlis maut ditembak dan seorang lagi mengalami kecederaan parah dalam satu kejadian tembak-menembak semalam.
Berikutan insiden itu, Affendi berkata ATM kini sentiasa meningkatkan kawalan persempadanan daratan yang turut melibatkan operasi bersepadu bersama agensi penguatkuasaan dan keselamatan lain terutamanya Polis Diraja Malaysia.

Tambah beliau, meskipun jenayah rentas sempadan serta aktiviti penyeludupan tidak pernah berhenti, ATM sentiasa berusaha memperkasa dan memperkemaskan kawalan keselamatan persempadanan melalui kekerapan rondaan di samping penggunaan aset seperti dron bagi mengesan sebarang pergerakan di sempadan negara.
“Kesiagaan dari segi aset dan kesediaan warga ATM sentiasa berada di tahap yang tertinggi dalam melaksanakan amanah yang telah dipertanggungjawabkan agar dapat membendung sebarang anasir asing yang cuba mengganggu gugat keamanan dan
kedaulatan negara,” katanya. -K! ONLINE


Ibu berpantang terpaksa pindah akibat banjir, bayi ditahnik di PPS
Oleh WAT KAMAL ABAS

25 November 2020, 3:33 pm
BAGAN SERAI – Seorang bayi lelaki berusia 22 hari menjadi penghuni paling muda di pusat penempatan sementara (PPS) Sekolah Kebangsaan (SK) Changkat Lobak di sini sejak dibuka Ahad lalu akibat banjir.
Ibu kepada bayi tersebut, Nor Azmaliza Jamaluddin, 29, berkata, dia melahirkan anak keempatnya, Usamah Mohd. Amin itu secara pembedahan di Hospital Taiping 4 November lalu.
“Saya dan anak-anak pulang ke rumah ibu bapa di Kampung Tengah pada bulan Oktober lalu untuk melahirkan anak serta berpantang di sini kerana suami bekerja di Sungai Buluh.
“Saya tidak menyangka pada hari ke-18 berpantang, kami sekeluarga terpaksa berpindah ekoran air banjir yang naik di kawasan rumah akibat hujan lebat,” katanya ketika ditemui hari ini.
Katanya, walaupun menghadapi sedikit kesulitan ketika berpantang di PPS SK Changkat Lobak, namun jururawat Klinik Kesihatan ada datang membuat pemeriksaan kesihatan diri serta bayi lelakinya.
“Pagi ini pihak kesihatan datang buat pemeriksaan dan dia juga menasihatkan saya untuk membawa bayi mendapatkan rawatan di Hospital Taiping kerana tidak mahu dia terdedah kepada sebarang jangkitan ketika berada di PPS ini,” katanya.

Usamah turut ditahnik Pengerusi Jawatankuasa Pendidikan, Pembangunan Modal Insan, Pertubuhan Bukan Kerajaan dan Masyarakat Sivil Perak, Razman Zakaria yang datang melawat 22 keluarga mangsa banjir di PPS tersebut. -K! ONLINE


Keluarga angkat resah anak hilang tanpa khabar
Oleh ROSLIZA MOHAMED

25 November 2020, 2:56 pm
KUALA KRAI – Keluarga angkat kepada seorang lelaki resah menunggu maklumat terkini sejak dia dipercayai hilang tanpa khabar di Sungai Buloh, Selangor sejak tiga hari lalu.
Mohd. Shahddam Mohd. Suhaimi,32, yang berasal dari Kampung Pasir Era, Bukit Sireh di sini dilaporkan masih belum dijumpai meskipun keluarga angkatnya telah mencari di merata tempat termasuk di ibu negara
Ibu angkatnya, Che Norhayati Mohamad, 54, berkata, Mohd. Shahddam dipercayai keluar dari rumahnya di Sungai Buloh untuk membeli nasi kira-kira pukul 11 pagi pada Ahad lalu.
Katanya, dia merupakan anak sulung daripada enam beradik keluar tanpa membawa sebarang dokumen pengenalan diri dan telefon bimbit.
“Selepas tidak pulang ke rumahnya, ahli keluarga telah membuat laporan di Balai Polis Sungai Buloh pada pukul 9. 21 malam, pada hari sama.
“Anak angkat saya tinggal bersama kedua ibu bapanya sejak setahun lalu di Selangor selepas berhenti bekerja sebagai jurutera di Sarawak. Dia juga mempunyai masalah kesihatan dipercayai terkena buatan orang,” katanya ketika dihubungi Kosmo! di sini hari ini.

Katanya, sehingga kini, keluarga sudah mencari Mohd. Shahddam di merata tempat termasuk di negeri Kelantan, namun belum menjumpainya.
Menurut Che Norhayati, dia turut mendapat maklumat bahawa anak angkatnya itu ditemui sedang berjalan kaki di Gua Musang pukul 12 malam kelmarin.
Orang ramai yang ternampak Mohd. Shahddam boleh menghubungi Che Norhayati di talian 011-2546 6362. -K! ONLINE


Covid-19: Klinik swasta Taman Sri Aman diarah tutup
Oleh MUHAMMAD ZIKRI

25 November 2020, 3:30 pm
PONTIAN – Sebuah klinik swasta di Taman Sri Aman di sini diarahkan tutup selepas salah seorang pesakit disahkan positif Covid-19 Isnin lalu.
Pegawai Kesihatan Kanan, Pejabat Kesihatan Daerah Pontian, Dr. Surina Asan mengesahkan perkara itu selain kejadian tular di media sosial hari ini.
“Klinik swasta tersebut diarahkan tutup serta-merta hari ini sehingga diberitahu kelak selepas salah seorang pesakit disahkan positif Covid-19 selepas mengadu tidak sihat.
“Siasatan lanjut akan dijalankan, klinik sudah disanitasi dan semua kakitangan akan menjalani ujian calitan Covid-19 esok,” katanya ketika dihubungi di sini.
Dr. Surina berkata, difahamkan pesakit terbabit dari Batu Pahat datang melawat keluarga di Lorong Perkasa, Kampung Parit Semerah sebelum mengadu tidak sihat pada 16 November lalu.
Jelasnya, pesakit dirujuk ke klinik swasta berkenaan sebelum ujian swab test mendapati dia didapati positif Covid-19 pada Isnin lalu.

“Kontak rapat iaitu keluarga pesakit sudah menjalani ujian calitan dan kita masih menunggu keputusan,” katanya.-K! ONLINE


Dua anggota PGA ditembak dalam tugas risikan
Oleh ASLIZA MUSA

25 November 2020, 3:42 pm
IPOH – Dua anggota Pasukan Gerakan Am (PGA) yang terbabit dalam insiden tembakan di pos kawalan sempadan Malaysia-Thailand di Padang Besar semalam tidak memakai jaket kalis peluru kerana dalam tugas penyamaran dan risikan.
Timbalan Ketua Polis Negara, Datuk Seri Acryl Sani Abdullah Sani berkata, ketika kejadian, kedua-dua anggota terbabit juga hanya dibekalkan pistol Walter P99.
“Mengikut prosedur operasi standard (SOP), semua anggota keselamatan yang bertugas semasa rondaan dikehendaki memakai baju kalis peluru dan dilengkapi peralatan.
“Bagaimanapun, ketika kejadian mereka berdua adalah anggota risikan yang sedang membuat ‘undercover’ jadi dalam keadaan tersebut mereka tidak memakai jaket kalis peluru,” katanya.
Beliau berkata demikian dalam sidang akhbar selepas menyaksikan Majlis Serah Terima Tugas Ketua Polis Perak antara Timbalan Ketua Polis Perak, Datuk Mazlan Santarai dan Ketua Polis Perak yang baharu, Datuk Mior Faridalathrash Wahid di Mes Pegawai Kanan PDRM Perak di sini hari ini.
Dalam kejadian jam 3.10 pagi semalam, Koperal Baharuddin Ramli, 54, maut selepas terkena tembakan dipercayai oleh anggota kumpulan penyeludup ketika bertugas di pos sempadan Malaysia-Thailand dekat Padang Besar.

Ketika kejadian, Baharuddin sedang bertugas bersama seorang lagi anggota PGA, Koperal Norihan Tari, 39, yang turut terkena tembakan dan mengalami kecederaan parah.
Menurut Acryl Sani, selepas insiden pertama April lalu, pihak Jabatan Keselamatan Dalam Negeri dan Ketenteraman Awam (KDNKA) telah membuat kajian untuk melihat dan meneliti semula SOP yang dikuat kuasa kini sama ada perlu penambahbaikan.
Katanya, kajian teliti berkaitan SOP itu bagi memastikan keselamatan pegawai dan anggota bertugas sentiasa terjamin.
“Kita akan kaji semula sama ada perlu perketatkan lagi bagi memastikan bahawa SOP yang digunakan dalam tugas rondaan dan risikan serta pencegahan dapat diperkemas untuk memastikan keselamatan pegawai dan anggota bertugas di samping orang awam,” katanya.
Dalam perkembangan sama beliau berkata, permohonan untuk mendapatkan 36 kereta perisai (APC) baharu telah dikemukakan bagi menggantikan kenderaan APC sedia ada yang sudah usang dan tidak sesuai untuk digunakan lagi.
Katanya, kenderaan tersebut bagi melaksanakan tugasan rondaan di kawasan sempadan Kedah, Perlis, Kelantan dan Kawasan Keselamatan Khas Pantai Timur Sabah (ESSCOM).
“Selepas kita membuat lawatan dan tinjauan, kita mendapati bahawa memang wujud ancaman terhadap keselamatan pegawai dan anggota yang bertugas di sepanjang laluan keselamatan di sempadan berkenaan.
“Jadi, dari situ kita sangat memerlukan kenderaan ini kerana ancaman oleh pihak yang sentiasa terbabit dengan kegiatan jenayah ini semakin hari semakin bertambah,” katanya. -K! ONLINE


Zaleha Textile Pasir Puteh terbakar
Oleh TOREK SULONG

25 November 2020, 3:47 pm
PASIR PUTEH – Tingkat tiga gedung pakaian Zaleha Textile di Jalan Pasir Puteh – Kota Bharu di sini hangus dalam kejadian kebakaran pagi tadi.
Ketua Balai Bomba dan Penyelamat Pasir Puteh, Penolong Penguasa Bomba Azhar Elmi Mustofar berkata, pihaknya menerima laporan kebakaran sebuah bangunan bertingkat pada pukul 6.56 pagi.
Menurutnya, seramai 12 anggota bergegas ke lokasi kejadian dan bahagian bumbung premis Zaleha Textile sudah dilitupi asap hitam.
“Kita menggunakan teknik semburan air selama hampir satu jam bagi memastikan api tidak merebak ke bangunan yang lain yang sebahagian besarnya merupakan premis perniagaan.
“Api dapat dikawal dan operasi memadam kebakaran ditamatkan pada pukul 8.28 pagi tadi,” katanya ketika dihubungi Kosmo! hari ini.
Menurut Azhar Elmi, siasatan mendapati, tingkat tiga premis itu terbakar sebanyak 30 peratus.

Tambahnya, kos kerugian dan punca kebakaran masih dalam siasatan. -K! ONLINE


Kenduri, rumah ibadat punca jangkitan Covid-19 di Johor meningkat
Oleh MOHAMAD FAIZAL HASHIM

25 November 2020, 3:27 pm
JOHOR BAHRU – Kebanyakan kes positif Covid-19 yang dilaporkan di Johor berkait rapat dengan majlis sosial seperti kenduri dan program di rumah ibadah.
Pengerusi Jawatankuasa Kesihatan dan Alam Sekitar negeri, R. Vidyananthan berkata, kebanyakan mereka yang hadir dalam majlis sosial itu tidak mematuhi prosedur operasi standard (SOP) ditetapkan Majlis Keselamatan Negara (MKN).
Katanya, penyumbang utama kejadian kluster-kluster baharu yang dilaporkan kebelakangan ini disebabkan oleh sikap segelintir masyarakat yang mula tidak peka tentang keperluan mematuhi SOP pencegahan penyakit Covid-19.
“Kita dapati mereka tidak lagi mengelakkan 3S iaitu mengelakkan pergaulan di kawasan sempit, mengelakkan keadaan sesak dan mengelakkan sembang rapat.
“Situasi Covid-19 masih lagi membimbangkan, masyarakat dinasihatkan untuk kurangkan aktiviti sosial yang tidak mematuhi SOP. Ini bertujuan bagi mengurangkan risiko penularan di kalangan keluarga dan kenalan.
“Peningkatan kes yang dilaporkan sehingga kini, masih lagi disebabkan pencarian kes secara aktif (ACD). Pemerhatian aktiviti ACD mendapati kerap berlaku kes bergejala tidak mendapatkan rawatan dengan segera,” katanya dalam satu kenyataan di sini hari ini.

Vidyananthan berkata, terdapat 19 kes baharu yang dilaporkan semalam di negeri ini iaitu lima kes daripada kluster sedia ada, sembilan kes daripada saringan kontak rapat kes positif dan lima kes daripada lain-lain saringan.
Katanya, angka itu menjadikan kumulatif kes Covid-19 yang dilaporkan adalah sebanyak 1,119 kes manakala 952 kes telah pulih selain 132 kes aktif yang kịni diberikan rawatan di hospital.
“Terdapat satu kluster baharu dilaporkan di negeri ini sejak kelmarin iaitu Kluster Kobena yang melibatkan daerah ini.
“Kes indeks merupakan kes Severe Acute Respiratory Infections (SARI) yang telah dilaporkan positif pada 20 November lalu. Sehingga semalam, 150 individu telah disaring dan 15 daripadanya dikesan positif Covid-19,” katanya.-K! ONLINE


Pekerja pasang kanopi mati ditetak
25 November 2020, 2:52 pm
KUALA LUMPUR – Seorang lelaki mati ditetak di tingkat bawah Blok B Projek Perumahan Rakyat (PPR) Taman Intan Baiduri di sini hari ini.
Mangsa, M.Tuseelan, 21, ditemui orang awam dalam keadaan berlumuran darah pada pukul 10 pagi sebelum memaklumkan kejadian kepada pihak polis.
Ketua Polis Daerah Sentul Asisten Komisioner Beh Eng Lai berkata, mangsa datang ke PPR berkenaan bersama rakannya untuk kerja memasang konopi.
Katanya, berdasarkan maklumat awal, mangsa dipercayai pergi ke Blok E kira-kira 200 meter dari lokasi ditemui mati untuk membeli makanan.
“Kita percaya mangsa diserang dalam perjalanan dari Blok E ke Blok B oleh dua lelaki menaiki sebuah motosikal.
“Hasil siasatan awal mendapati, salah seorang daripada suspek telah turun daripada motosikal dan menetak mangsa,” katanya ketika ditemui pemberita di lokasi kejadian di sini hari ini.

Menurutnya lagi, mangsa melarikan diri sebelum rebah di kawasan koridor luar Blok B PPR tersebut.
“Susula kejadian itu, pihak polis menahan seorang penganggur berusia 25 tahun yang juga penghuni PPR berkenaan bagi membantu siasatan.
“Motif kejadian masih dalam siasatan dan kita belum menemui senjata yang digunakan dalam kejadian ini,” ujarnya.
Tambah beliau, mayat mangsa dihantar ke Hospital Kuala Lumpur untuk bedah siasat.
“Kes disiasat mengikut Seksyen 302 Kanun Keseksaan dan kita minta saksi yang melihat kejadian itu tampil membantu siasatan,” katanya. – K! ONLINE


JKDM sasar rampas 1 bilion batang rokok menjelang akhir tahun – Abdul Latif
Oleh MOHD. HUSNI MOHD. NOOR

25 November 2020, 3:36 pm
DENGKIL – Sebanyak 785 juta batang rokok bernilai keseluruhan RM61.9 juta berjaya dirampas Jabatan Kastam Diraja Malaysia (JKDM) bermula Januari hingga kini 1 November lalu.
Ketua Pengarah Kastam, Datuk Seri Abdul Latif Abdul Kadir berkata, keseluruhan rampasan itu membabitkan nilai cukai yang cuba dielakkan sekitar RM539 juta.
Beliau berkata, pihaknya menjangkakan dapat merampas kira-kira 1 bilion batang rokok menjelang akhir tahun ini.
“Kami sudah menubuhkan satu pasukan khas dikenali Unit Siasatan Dalaman bagi mengetuai operasi mengesan sindiket penyeludupan rokok berkenaan,” katanya pada sidang akhbar di sini hari ini.
Abdul Latif berkata, pihaknya mendapati sindiket penyeludupan rokok tidak pernah sunyi malah tetap aktif biarpun dalam tempoh Perintah Kawalan Pergerakan (PKP) bermula Mac lalu.
Beliau berkata, sepanjang tempoh PKP bermula Mac hingga Jun lalu, pihaknya berjaya merampas 21 juta batang rokok.

Menerusi rampasan terbaharu pada 18 November lalu, Abdul Latif berkata, pihaknya berjaya merampas 11.3 juta batang rokok pelbagai jenama bernilai RM2.3 juta dengan cukai yang cuba dielakkan sebanyak RM7.7 juta.
Menurutnya, empat individu berusia 32 hingga 42 tahun ditahan termasuk tiga warga tempatan dan seorang warga asing dalam tiga serbuan di Kepong, Batu Caves dan Jinjang.
“Kami turut merampas empat buah lori yang digunakan bagi memindahkan rokok daripada kontena,” katanya.
Abdul Latif berkata, siasatan awal mendapati, sindiket memindahkan rokok daripada kontena ke dalam lori yang dilakukan di kawasan sunyi bagi mengelak dikesan pihak berkuasa.
Menurutnya, kesemua suspek disiasat mengikut Akta Kastam 1967 dan sudah dituduh di Mahkamah Jalan Duta pada 20 November lalu.
Sehubungan itu, katanya, orang ramai digesa membantu pihak kastam memerangi jenayah penyeludupan khususnya rokok, minuman keras, mercun, dadah, kenderaan dan lain-lain.
“Penyeludupan bukan sahaja merugikan negara dari segi kehilangan hasil malah, turut mendatangkan ancaman kepada keselamatan negara dan kesejahteraan rakyat,” katanya. -K! ONLINE


Tak pandai masak, selalu gaduh dengan kakak – Shima Anuar
Oleh MOHAMMAD SHAHEMY AZMI

25 November 2020, 2:59 pm
PETALING JAYA – Pelakon Shima Anuar dalam satu perkongsian dalam Instagram mengakui bahawa hubungan antara dia dengan kakaknya tidak begitu rapat sehinggalah mereka membuka perniagaan bersama.
Bahkan, pelakon yang popular menerusi drama Isteri Dalam Sangkar itu turut berkata bahawa mereka sering bergaduh dengan semasa kecil disebabkan kenakalannya.
“Saya sudah tidak mempunyai ibu sejak berusia 11 tahun. Saya ada seorang sahaja kakak. Lain semua abang dan adik lelaki. Dahulu saya lagi rapat dengan abang.
“Selalu gaduh dengan kakak sebab saya nakal. Kakak saya baik. Dah tua-tua baru rapat dengan kakak,” kata pelakon berusia 29 tahun itu.
Pelakon yang telah mendirikan rumah tangga bersama seorang ahli perniagaan itu juga mendedahkan bahawa dahulu dia tidak pandai memasak.
“Jadi apa-apa pun semua dengan kakak. Saya tidak pada memasak pun dahulu. Suruh pergi ambil serai belakang rumah, aku pergi cabut lalang.

“Nak masak pun main belasah (hentam) sahaja. Kalau tidak tahu apa-apa mesti akan tanya dia,” katanya.
Bagaimanapun, hubungan Shima dengan kakaknya kini telah bertambah baik selepas mereka sama-sama menjalankan perniagaan menjual laksam yang turut disertai oleh adik-beradiknya yang lain.
“Semoga sama-sama dimurahkan rezeki kita adik-beradik. Insya-Allah amin,” kata Shima.  – K! ONLINE


Wanita belanja RM32,000 sebulan demi 500 ekor kucing
Oleh KOSMO!

25 November 2020, 3:50 pm
MUSCAT – Seorang wanita hidup bahagia sambil ditemani hampir 500 ekor kucing di kediamannya di bandar Muscat, Oman.
Maryam al-Balushi tidak mempedulikan aduan jiran-jiran sekeliling apabila mengumpulkan 480 ekor kucing dan 12 ekor anjing di rumahnya.
Wanita itu memberitahu semua haiwan peliharaannya membantu menjadikan hidup menjadi lebih ceria dan peneman duka.

“Saya mendapati haiwan terutamanya kucing dan anjing lebih setia berbanding manusia,” katanya.
Maryam yang menjadi anak yatim pada usia muda, mula mengumpul ‘rakan-rakan’ bulu comel ini yang dikutip di tepi jalan sejak 10 tahun lalu.
Setiap bulan, dia perlu membelanjakan AS$7,800 (RM31,905) bagi keperluan makanan dan perubatan haiwan peliharaannya.

Maryam juga sanggup memikul tanggungjawab menjaga 17 ekor daripada haiwan peliharaannya yang buta serta memerlukan perhatian dan bantuan perubatan lebih intensif.
Tambah Maryam, koleksi kucing dan anjing peliharaannya banyak membantunya bangkit dari masalah tekanan perasaan malah menjadikannya popular di laman Instagram. -AFP


Anggota PGA cerita detik ditembak
Oleh JAMLIAH ABDULLAH

26 November 2020, 8:02 pm
BUKIT KAYU HITAM – Anggota Pasukan Gerakan Am (PGA) yang ditembak ketika bertugas di sempadan Malaysia-Thailand kelmarin menyangkakan kesakitan pada bahagian perutnya hanya kesan gigitan binatang berbisa.
Lans Koperal Muhammad Amirul Amir, 26, dari Johor Bahru ketika menceritakan detik-detik itu berkata, dia hanya menyedari ia adalah kesan tembakan apabila menemui peluru tabur setelah menyelak baju kalis peluru yang dipakainya.
“Masa itu saya sedang buat rondaan bermotor sebelum tiba-tiba terasa sakit dan bila kibas baju, keluar peluru tabur.
“Saya terus tengok ke pagar sempadan lalu ternampak kelibat orang di tepi pagar sempadan sebelah Thailand seolah-olah melarikan diri,” katanya ketika ditemui di Pos M16 berdekatan sempadan Malaysia – Thailand di sini hari ini.
Menurut anggota yang lapan tahun berkhidmat dengan PGA itu, kejadian pada pukul 6.15 petang itu berlaku pantas dalam keadaan samar-samar kerana cuaca agak mendung mengakibatkan dia tidak dapat mengenal pasti kedudukan suspek.
“Ketika kejadian saya baru lima minit keluar dari Markas Taktikal (Martak) PGA Bukit Kayu Hitam untuk melakukan rondaan bermotor bersama seorang lagi anggota.

“Ini adalah kali pertama saya berdepan dengan situasi seperti ini dan mungkin ia ada kaitan dengan kes tembakan sebelum ini,” ujarnya.
Anggota berkenaan yang mengalami cedera ringan mendapatkan rawatan pesakit luar di Hospital Jitra selepas kejadian.
Ia adalah kejadian tembakan selepas dua anggota PGA ditembak sekumpulan penyeludup di Pos TS9 berdekatan Padang Besar, Perlis pada kelmarin.
Dalam kejadian pada pukul 2.30 pagi itu, Sarjan Baharuddin Ramli, 54, daripada Batalion 3 PGA Bidor meninggal dunia di tempat kejadian, manakala Sarjan Norihan Tari, 39, parah. – K! ONLINE


Sarjan Norihan selesai jalani pembedahan buang peluru pada perut
Oleh NOOR HASLIZA NUSI

26 November 2020, 7:37 pm
GEORGE TOWN – Sarjan Norihan Tari, 39, yang terlibat dalam insiden tembakan di pos kawalan sempadan Malaysia-Thailand di Padang Besar Selasa lalu selamat menjalani pembedahan membuang dua butir peluru di Hospital Pulau Pinang (HPP) di sini petang tadi.
Pembedahan ke atas anggota Pasukan Gerakan Am (PGA) itu mengambil masa lebih empat jam bermula pada pukul 1.30 petang tadi.
Pengarah Jabatan Keselamatan Dalam Negeri dan Ketenteraman Awam Bukit Aman, Datuk Seri Abd. Rahim Jaafar ketika dihubungi berkata, anggota terbabit kini dalam keadaan stabil selepas menjalani pembedahan membuang peluru pada perut.
“Kita masih menunggu makluman daripada pihak hospital berhubung pembedahan susulan membuang sebutir lagi peluru pada bahagian paru-parunya,” katanya sebentar tadi. – K! ONLINE


Tiga pelajar cedera, jambatan gantung runtuh ketika cari jaringan internet
Oleh IVAN AMIRUL

26 November 2020, 9:22 pm
RANAU – Tiga pelajar Sekolah Menengah Kebangsaan (SMK) Ulu Sugut cedera apabila jambatan gantung dilalui ketika mencari jaringan internet runtuh secara tiba-tiba dalam kejadian di Kampung Gusi malam Isnin lalu.
Dalam kejadian kira-kira pukul 9 malam itu, tiga pelajar berkenaan berada di kawasan terbabit bagi mendapatkan sambungan internet untuk mengikuti kelas dalam talian.
Difahamkan, jaringan internet di Kampung Gusi memang sukar diperolehi namun ia sedikit baik pada waktu malam di kawasan jambatan gantung itu.
Ketua Polis Daerah Ranau, Deputi Superintendan Sammy Newton ketika dihubungi mengesahkan kejadian terbabit.
“Kenyataan tular di laman sosial Facebook dan aplikasi WhatsApp itu memang benar. Kejadian membabitkan lapan remaja termasuklah tiga pelajar SMK Ulu Sugut.
“Jambatan gantung difahamkan runtuh secara tiba-tiba ketika semua mangsa sedang mendapatkan sambungan internet di kawasan itu,” katanya.

Mengulas lanjut mengenai kejadian, Sammy berkata, dua pelajar mengalami kecederaan patah paha dan betis manakala seorang lagi mengalami kecederaan pada bahagian tulang belakang.
Jambatan gantung itu difahamkan memiliki ketinggian kira-kira 18 meter dari aras sungai dan menjadi satu-satunya kawasan yang mempunyai isyarat sambungan internet.
Sementara itu, Timbalan Ketua Menteri yang juga Ahli Dewan Undangan Negeri (ADUN) Kundasang, Datuk Dr. Joachim Gunsalam berkata, semua pelajar yang cedera sudah dihantar ke Hospital Queen Elizabeth (HQE) di Kota Kinabalu.
“Saya difahamkan ketiga-tiga pelajar itu cuba mengakses internet di jambatan gantung berkenaan sebelum ia runtuh.
“Kita akan segera pergi ke kampung itu untuk menilai keadaan dan mendapatkan peruntukan daripada Kerajaan Pusat untuk membaiki jambatan yang runtuh,” katanya. – K! ONLINE


Henti sebar berita palsu kes Covid-19 Hospital USM
Oleh ZULHANIFA SIDEK

26 November 2020, 9:13 pm
KOTA BHARU – Persatuan Pengguna Islam Kelantan (PPIK) menyarankan supaya masyarakat tidak mudah mempercayai berita palsu yang disebarkan tanpa pengesahan mengenai kes positif Covid-19 melibatkan warga Kampus Kesihatan dan Hospital Universiti Sains Malaysia (Hospital USM) semalam.
Timbalan Yang Dipertua PPIK, Dr. Mohamad Ibariyah Iberahim berkata, penyebaran berita tidak sahih itu boleh menyebabkan kekecohan dalam kalangan masyarakat selain ia turut mengganggu tugasan berwajib.
“PPIK memohon agar pesakit yang datang untuk mendapatkan rawatan ke hospital perlu jujur dengan memberikan butiran telus jika mempunyai kontak rapat dengan individu yang terkena jangkitan virus Covid -19.
“Mereka perlu mengambil perhatian bagi menjamin keselamatan petugas kesihatan dan masyarakat sekeliling khususnya di Kelantan,” katanya ketika dihubungi Kosmo! di sini hari ini.
Menurut Mohamad Ibariyah, sebagai pertubuhan bukan kerajaan (NGO), PPIK berharap masyarakat tidak panik atau membuat kesimpulan sendiri berhubung situasi Covid-19 berlaku di negeri ini. – K! ONLINE


Johor catat satu lagi kluster baharu
Oleh KHAIRUL MOHD. ALI

26 November 2020, 8:13 pm
JOHOR BAHRU – Johor mencatatkan satu lagi kluster Covid-19 baharu hari ini, dikenali sebagai Kluster Gemilang melibatkan mukim Tebrau, di bandar raya ini, menjadikan keseluruhan kluster aktif di Johor sebanyak 10 kluster.
Pengerusi Jawatankuasa Kesihatan dan Alam Sekitar negeri, R. Vidyananthan berkata, kes indeks bagi kluster itu merupakan seorang pekerja di salah sebuah syarikat logistik.
Menurutnya, pesakit dikenalpasti positif pada 22 November lalu hasil saringan kemasukan di hospital swasta, ekoran gejala susah bernafas.
“Susulan itu, hasil saringan kontak rapat mendapati 25 rakan sekerjanya dikesan positif dan kesemua kes tersebut dimasukkan ke hospital untuk rawatan lanjut dan isolasi.
“Sehingga 12 tengahari hari ini, seramai 95 kontak rapat telah disaring, di mana 26 kes didapati positif setakat ini,” katanya dalam satu kenyataan di sini hari ini.
Sehubungan itu, Jabatan Kesihatan telah menjalankan pemeriksaan berskala besar ke atas pekerja syarikat tersebut termasuk pemandu dan kelindan lori.

“Pekerja yang terbabit telah diberikan perintah duduk di rumah bagi mengawal pergerakan mereka.
“Memandangkan syarikat itu mempunyai kerjasama dengan pelbagai industri di daerah ini, Jabatan Kesihatan menasihati mereka yang terbabit melaksanakan saringan Covid-19 sebagai satu prosedur pencegahan,” ujarnya lanjut. – K! ONLINE


Terima kasih kepada semua yang terlibat -Naib Canselor UM
Oleh MOHD RASDAN AHMAD

26 November 2020, 10:20 pm
PETALING JAYA – Universiti Malaya (UM) telah membuktikan bahawa institut pengajian tinggi di Malaysia setaraf dengan beberapa universiti bertaraf dunia yang ada di Asean antaranya, Universiti Kebangsaan Singapura, Universiti Kebangsaan Seoul dan Universiti Tokyo apabila berada pada ranking ke-9 dalam Quacquarelli Symonds (QS) World University Rankings 2021 yang laporannya dikeluarkan hari ini.
Naib Canselor UM, Prof. Datuk Dr. Mohd. Hamdi Abd Shukor berkata, kedudukan itu menjadikan UM berada dalam sepuluh universiti terbaik di Asia buat pertama kali sejak Quacquarelli Symonds (QS) World University Rankings diperkenalkan pada 2009.
“Saya ingin mengucapkan ribuan terima kasih kepada Kementerian Pengajian Tinggi di atas bantuan yang telah disalurkan selama ini sehingga meletakkan UM ditahap sekarang dan menjadikan kunci kejayaan kepada institut pengajian tinggi tempatan berada setaraf dengan institut pengajian tinggi antarabangsa.
“Saya juga ingin mengucapkan terima kasih kepada semua yang terlibat antaranya rakan kerjasama, rakan antarabangsa dan alumni universiti yang telah sama-sama membantu dalam meletakkan UM di sini sekarang.
“Saya juga ingin mengucapkan tahniah kepada bekas Naib Canselor UM yang terdahulu kerana tanpa pimpinan yang terbaiknya, UM tidak akan berada pada tahap ini,” katanya melalui satu kenyataan yang dikeluarkan Unit Komunikasi Korporat UM hari ini.
Terdahulu, sepuluh universiti tempatan terdiri daripada tujuh universiti awam dan tiga universiti swasta berada dalam kelompok 110 universiti terbaik Asia berdasarkan laporan Ranking Universiti Dunia Quacquarelli Symonds (QS) : Asia 2021.

Menurut laporan QS yang dikeluarkan hari ini, UM mendahului universiti lain dengan berada di tempat kesembilan, diikuti Universiti Putra Malaysia ke-28, Universiti Sains Malaysia (ke-34) dan Universiti Kebangsaan Malaysia (ke-35).
Universiti Teknologi Malaysia di tempat ke-39, Universiti Teknologi Petronas (ke-70), Taylor’s University (ke-89), Universiti UCSI (ke-105), Universiti Utara Malaysia (ke-107) dan Universiti Teknologi Mara (ke-108). – K! ONLINE.


Pandu Uji : Nissan X-Trail dengan pakej Impul
Oleh KOSMO!

26 November 2020, 9:15 pm
Oleh AFIFI HAFIZ MOHD NOR
SEKALI pandang nampak sama tetapi dua kali pandang memang berbeza. Kenderaan yang penulis pandu uji kali ini ialah Nissan X-trail dengan pakej Impul.
Pakej Impul ialah aksesori tambahan untuk pemilik Nissan yang inginkan kelainan. Pakej ini juga turut ditawarkan pada beberapa model lain.
Baru-baru ini penulis telah diberi peluang oleh Edaran Tan Chong Motor (ETCM) untuk memandu uji Nissan X-Trail dengan pakej Impul.
ETCM telah memasang pakej Impul itu pada model X-Trail dengan varian 2.0 Hybrid untuk model pandu uji kali ini.
Apa yang menarik, pakej ini bukan sahaja hadir dengan kit badan semata-mata seperti kebanyakan jenama lain.

Pakej itu bermula dengan kit badan lengkap seperti kit bampar hadapan,bampar belakang, skirting sisi, kemasasan gril hadapan warna hitam berkilat dan spoiler belakang warna hitam berkilat yang berbeza dengan varian standard lain.
Selain itu, pakej impul untuk X-trail turut hadir dengan spring sport Impul berwarna biru yang ditala untuk pengalaman pemanduan responsif.
Manakala bahagian roda pula menggunakan rim Impul Aura SX-50 bersaiz 18 inci lengkap dengan tayar Continental ContiMaxContact MC6 mampu memberikan kualiti cengkaman luar biasa.

Ruang kabin, juga dipertingkatkan menerusi penggunaan kemasan kulit Nappa berwarna Maroon pada tempat duduk, papan pemuka, perlindungan lutut dan perehat tangan.
Beberapa bahagian panel papan pemuka dan panel pintu kemasan karbon fiber.
Pandu uji

Sebaik penulis mengambil SUV itu di Ibu Pejabat ETCM, 10 minit pertama penulis tersenyum sendirian sebab ‘feel pertama’ rasa berbeza dengan X-Trail tanpa pakej yang pernah dipandu uji ketika tahun lalu.
Perbezaan itu disebabkan spring sport Impul yang penulis cerita tadi. Dapatlah rasa sporty walau hakikatnya memandu sebuah SUV.
Selain rasa sporty, spring Impul itu memberikan lebih keyakinan ketika melalui jalan-jalan yang berselekoh, tambahan pula penggunaan tayar berkualiti dan rim lebih besar, ia berfungsi dengan baik!

Dari segi penampilan, X-Trail dengan pakej Impul memang berjaya untuk mencuri tumpuan kerana sepanjang beberapa hari menggunakan SUV itu beberapa kali penulis disapa orang ramai yang bertanya berkenaan tahap ketinggian, kit badan dan ruang dalaman warna merah.
Penulis difahamkan, pakej talaan Impul itu ditawarkan pada harga RM11,000 serta boleh didapati dalam empat varian X-Trail seperti 2.0L 2WD (RM139,630), 2.0L 2WD MID (RM150,643), 2.5L 4WD (RM157,731) dan 2.0L Hybrid (RM168,451).
Harga untuk Semenanjung Malaysia selepas pengecualian cukai, tidak termasuk insurans.

Nissan X-Trail talaan Impul dipasang di kilang dan hadir bersama jaminan standard selama lima tahun tanpa had perbatuan.
Sementara itu, jaminan untuk aksesori pula, selama tiga tahun atau perbatuan sejauh 100,000 kilometer (mana-mana tiba dahulu).
Berita baik kepada pemilik X-Trail sedia ada, pakej ini juga ditawarkan untuk anda.
Barangan pilihan yang ditawarkan kit badan Impul lengkap termasuk untuk depan, sisi dan belakang ditawarkan pada harga RM5,600.
Rim Impul Aura SX-50 bersaiz 18 inci (RM5,800), tayar Continental ContiMaxContact MC6 bersaiz 235/55/18 (RM2,800), spring sport Impul (RM1,100), spoiler belakang Impul warna hitam berkilat (RM800) dan kemasan gril hadapan berwarna hitam berkilat (RM700).


734 staf kesihatan dijangkiti Covid-19 di Sabah
Oleh IVAN AMIRUL

26 November 2020, 10:13 pm
KOTA KINABALU – Seramai 734 orang kakitangan kesihatan di negeri ini dijangkiti Covid-19 setakat hari ini.
Menteri Kerajaan Tempatan dan Perumahan Sabah, Datuk Seri Masidi Manjun berkata, daripada jumlah itu, seramai 85 orang atau 11.6 peratus masih positif virus berkenaan.
“Jumlah yang sembuh adalah seramai 666 orang manakala 490 orang masih dalam tempoh kuarantin.
“Selain itu, kumulatif sebanyak 734 orang menunjukkan ramai kakitangan kesihatan di negeri ini turut dijangkiti,” katanya.
Masidi berkata demikian ketika sidang akhbar perkembangan semasa Covid-19 Sabah di sini sebentar tadi.
Dalam sidang akhbar sama, Masidi memberitahu, Sabah setakat ini sudah merekodkan sebanyak 84 kluster Covid-19 dengan 63 kluster dilaporkan masih aktif.

“Hari ini (26 November), sebanyak 13 kluster mencatat pertambahan kes baharu melibatkan 61 kes keseluruhannya.
“Sebanyak 21 kluster sudah ditamatkan dan antara kluster aktif yang menjadi penyumbang paling banyak jangkitan baharu ialah Kluster Telipok Ria di Tuaran,” katanya.
Menurut beliau, dua lagi kluster baharu turut dilaporkan pada hari ini di Sabah iaitu Kluster Blok 31 dan Kluster Bot Biru di Tawau yang masing-masing mencatatkan lapan dan enam kes.
Kluster Blok 31 dikenal pasti berpunca daripada majlis makan malam, manakala Kluster Bot Biru membabitkan kakitangan Pasukan Polis Marin (PPM). – K! ONLINE


Hanya 223 premis berdaftar dengan JAS
Oleh NOR AZIHAN MD. GHAZALI

26 November 2020, 7:35 pm
SHAH ALAM – Hanya 223 daripada 15,331 premis kilang atau industri yang beroperasi di Lembangan Sungai Selangor dan Sungai Langat yang menepati piawaian Jabatan Alam Sekitar (JAS) Selangor.
Jumlah itu direkodkan sehingga Disember tahun lalu selepas mencapai tahap pelepasan pencemaran maksima yang ditetapkan iaitu 60 cubid meter (60,000 liter).
Pengerusi Jawatankuasa Tetap Infrastruktur & Kemudahan Awam, Pemodenan Pertanian dan  Industri Asas Tani, Ir. Izham Hashim berkata, banyak kilang berusaha membuat pendaftaran dengan JAS namun gagal disebabkan tidak memenuhi kriteria telah ditetapkan pihak berkuasa berkenaan.
“Salah satu perkara yang tidak memenuhi kriteria apabila sisa kimia tidak termasuk kategori yang tercemar ataupun tidak mencapai kumbahan dari segi kuantitinya.
“JAS sudah mengambil maklum tentang perkara ini dan kita sudah minta perbetulkan dalam Akta berhubung 60 (cubid meter) agar jumlahnya di kurangkan bagi membolehkan kilang-kilang lain dapat berdaftar dengan JAS,” katanya kepada pemberita selepas Taklimat Pelan Perancangan Penyelesaian Masalah Bekalan Air di Sungai Selangor & Sungai Semenyih di sini hari ini.
Turut hadir, Pengerusi Jawatankuasa Tetap Pelancongan, Alam Sekitar dan Teknologi Hijau dan Hal Ehwal Orang Asli, Hee Loy Sian.

Izham menjelaskan pihaknya akan mengambil inisiatif sama ada mengalihkan premis yang berisiko atau melaksanakan sistem kitar semula air di situ.
Dalam perkembangan berlainan, beliau menegaskan kerajaan negeri telah memutuskan untuk menukar kolam takungan banjir di Sungai Gong kepada kolam rawatan awal dengan pembinaannya dijangka Januari tahun depan dan siap pada Disember tahun sama.
“Kita berhasrat menambahkan keluasan saiz kolam itu kepada 14.5 hektar berbanding 6.8  ketika ini selepas melihat keluasan tanah kerajaan yang masih ada.
“Menerusi pembinaan itu nanti segala jenis kumbahan atau air yang datang dari Sungai Gong akan melalui proses rawatan sebelum ia dilepaskan ke hilir sungai dan masuk ke Sungai Kundang,” ujarnya. -K! ONLINE